text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Thursday, March 28, 2013
Ábendingar um mytiska jarðskjáltan í Matteusar Evangeliinum
Ávís vísindafólk halda seg nú kunna staðfesta at ein jarðskjálti veruliga rakti Palestina, um tað mundi Jesus var krossfestur. Hetta verður sjálvsagt sett í samband við líðingarsøgu Jesusar, har í jarðskjálti rakti landið, eftir at Jesus dróg sín seinasta andadrátt.
"Tá skrædnaði forhangið í templinum í tvey, frá í erva líka niður ígjøgnum; jørðin skalv, og klettarnir klovnaðu" (Matteus 27: 51).
Bíbliukritiskir søgugranskarir, sum sjálvandi ikki vilja viðganga søguligar ábendingar til Bíbliufrásøgnuna, mugu nú ásannað, at Matteus møguliga hevur rætt í sínari frásøgn, at jarðskjálti møguliga rakti landið um hetta mundi, men halda tó nú, at Matteus heldur enn at frammleggja veruleikan, ivaleyst má hava ísett hesa møguliga veruligu hending í sítt evangeliið.
Hetta varpar eisini ljós á, tann oftani skeiva og motiveraða kritikkin, at ein eindømis frásøgn (hini evangeliini og søgan vita einki um hendan jarðskjálta), endiliga má verða rokna ósannlík.
Men alt hetta er vanliga tilgongdin í Bíbliukritikkinum! Har er tað ikki spurningurin um Bíbliutekstirnir møguliga eru søguliga sannir ella ikki, sum bergtekur, men heldur hugburðurin at hesir tekstir ikki mugu verða sannir.
Um ongar ábendingar vóru um hendan jarðskjáltan, vildu hesir verði skjótir við pástandinum, um at hetta er íspinn frá Matteusar síðu, ella sum onkur meiri konservativur høvundur hevur uppáhildi, at onkur verulig hending, møguliga er blanda við møguligum mytiskum keldum. Men nú í vísindaligar ábendingar finnast um jarðskjálta í Palestina, um tað tíð tá Jesus var krossfestur, eru hesir skjótir, at samanseta kritikkin við meiri konservativu niðurstøðuni og postulatera at Matteus ivaleyst hevur gjørt brúk av einari veruligari søguhending og hevur flatta hesa inn í sína søgufrásøgn.
Sum ikki einaferð, eru vit vitni til at søgugranskarir hava tørv á, at byggja teirra niðurstøður á egnu motivir.
http://www.kristendom.dk/artikel/465489:Globalt-nyt--Jordskaelv-afsloerer-aarstal-for-Jesu-korsfaestelse
Tuesday, March 26, 2013
Fyrrverandi lívvaktur hjá Yassar Arafat vitjar í Føroyum
Sí meiri á heimasíðuni hjá Vinafelagið Føroyar - Ísrael:
http://www.shalom.fo/news.php?NewsArticleId=42
Tuesday, March 19, 2013
John Lennox móti Peter Atkins: um vísind og religión
Er tað bara eg ella tykist tað sum Peter Atkins er:
Ótryggur?
Ikki sannførdur?
Noyddur til at avbróta (tað er altíð eitt ringt tekin)?
Parroting: tekur upp eftir Richard Dawkins í sama stílið og orðalagið?
Monday, March 18, 2013
Positiva ávirkan Kristindómsins og barnadráp
Onkrir viðmerkjarir á hesum blogginum pástanda, at Kristindómur við tess moralsku ávirkan, í tess Ur-tíð framlegði einki nýtt og hevði onga serstaka ávirkan á fornaldarliga heimssamfelagið, men heldur, at hesir læntu teirra etisku vitan frá grisk-rómverskari mentan.
Í hesum høpið (undir viðmerkingum) vísti eg á eitt ting sum millum annað barnadráp.
Tað er fakta, at dráp av nýføðingum var ikki ein óvanligur siður millum grikkar og rómverjar.
Tann eini av gudleysu viðmerkjarunum, sum í roynd sínari vildi bakkað upp gudleysa ándsbróðir sín, vildi tí verða við, at hetta var aldargamalt kristiligt propaganda.
Tja...hvussu langt skal ein fara?
Men læt okkum viðgera evnið við tí vitan sum vit ídag hava atgongd til.
Hvat læra vit frá sjálvari søguni:
Peter Ørsted sum forskar rómverskari søgu, skrivar í bókini 'Romerne: Dagligliv i det romerske imperium':
....børneudsættelser har haft et ret stort omfang i antikken...Formålet var ganske enkelt at blive fri for at skulle opfostre barnet. Årsagen hertil kunne være social og økonomisk, men udsættelsen kunne også skyldes, at barnet var handicapped (223).
John Ortberg skrivar í bókini 'Who is this Man':
In the ancient Greco-Roman world, there was a huge shortage of women--about 140 men for every 100 women. What happened to the other women? By the Law of Romulus in Rome, a father was required to raise all healthy male children, but only the firstborn female; any others were disposable. According to the Greek poet Posidippus (third century BC), "Everyone raises a son even if he is poor but exposes a daugther even if he is rich." In the city of Delphi, out of six hundred known families, six of them raised more than one daughter. The rest were apparently abandoned to die (47)
Serstakliga rakti hesin vemmiligi trendur gentubørnini, sum gjørdi at talið av dreingjum og monnum í Róm var nógv hægri, enn talið av kvinnum og gentum; Ørsted skrivar:
Et møjsommeligt forskningsarbejde har ført til den antagelse, at fordelingen mellem kønnene i det romerske imperium har været ca. 130 mænd til 100 kvinder... (225).
Ørsted heldur tó at aðrar orsøkir eisini vóru fyri lága talinum av kvinnum. Heldur ikki heldur hann, at børnini bevíst vóru útsett við tí endamálið, at hesi absolut skuldu doyggja, men heldur við teirri vón um, at onkur fór at taka hesi til sín, møguliga sum trælir (223). Somuleiðis eru tað nakrir granskarir sum halda at myndin vit hava fingi um hópbarnadráp er eitt sindur yvirdrivin:
http://ancientimes.blogspot.com/2011/05/widespread-roman-infanticide-not.html
Kristni trúarverjin og heimspekingurin Justin Martyr sum skrivar um ár 140-160, gevur okkum hópin av innlit inn í støðuna.
Hann er samdur og staðfestir, at mong av hesum børnum doyðu ikki. Flestu vóru tikin og vóru frá barnsbeini tvungin inn í rómverska sexídnaðin sum sex-trælir.
Hetta var so tað samfelagið sum Ur-Kristindómurin føddist inn í, og elendigheitin í slíkum samfelagið var opinbart ikki nakað sum samfelagskipanin, samfelagshugburður og fornaldar siðalæran sum heild tyktist geva sær nakað fær um. Hetta vóru tó tær umstøður, sum tey kristnu settu sær fyri berjast móti og broyta og tað megnaðu tey.
Tað tykist rættuliga opinlýst frá hópinum av fornsøguligum keldum at barna útseting og barnadráp var av tí vanliga.
Augustus keisari, hevði tíð sínari roynt at steðga tilgongdini. Grundin var tó ikki at børn vóru sædd uppá við størri virði, men tí hópurin av deyðum børnum, ávirkaði hernaðarligu støðu Róms og varðandi vald Rómarinnar sum heild; Ørsted skrivar:
Problemet i denne periode har givet været et faldended befolkningstal og dermed betydelige vanskeligheder med at hold både hær og produktion oppe på nødvendige niveau...På Augustus' tid opstod en velbegrundet nervøsitet for, at den oprindelige italske borgerbefolkning skule sygne hen (224).
Tað var tí sersliga undir krepputíðum, at Augustus keisari royndi at økja um fólkatalið, við at eggja rómverjum at fostra børn síni upp, heldur enn at myrða tey.
Tað er eingin loyna, at talið av rómverjum vaks ómetaliga undir Augustus, men tað er heldur eingin loyna, at útseting av børnum og barnadráp var áhaldandi undir hansara keisaradømi, og trendurin var ongantíð veruliga avtikiðin við lóg. Grundin var ivaleyst at ein slík lóg, vildi gjørt seg inn á sannan og grundleggjandi rómverskan hugburð og hugsjón.
Ørsted skrivar:
Familiefaderen var naturligvis sui juris og havde derfor alle andre personer i husstanden i sin manus. Det gjaldt primært slaver og børn og i al fald i tidligste tid også kvinder, dvs. hans hustru. Det betød, at han kunne behandle dem fuldstændig som hann ville. På måder må de sammenlignes med husets slaver. De kunne sælges, aflives eller straffes...Hans svar var at kompensere herfor ved at yde beskyttelse. Denne beskyttelse kunne både blive til mord, børneudsættelser og tvang (240-241).
Vælkenda brævið skriva einaferð í 1 BC, frá einum rómverskum hermanni til konuna (P. Oxy. 744. H.E. 105) sigur eitt sindur um hesa støðuna:
I will remain in Alexandria. I beg and entreat you, take care of the little one, and as soon as we receive our pay I will send it up to you. If by chance you bear a child, if it is a boy, let it be, if it is a girl, cast it out (C.K. Barrett, The New Testament Background: Selected Documents).
Rætturin at kunnu drepa sítt nýfødda barn, serstakliga tá talan var um eina dóttir, var avgerandi eftir rómverskum hugburði.
Fleiri rómversk handrit vísa tó á, at myndugleikarnir royndu at basa trendinum av barnadrápið, við at geva fáttøkum familjum pengar, við tí vón um at foreldur ikki myrdu teirra børn (224-225).
Men tað var tó ikki fyrrenn í árinum 374, tá Róm var undir kristnari ávirkan, at ein lóg veruliga bannaði útseting og dráp av børnum, Ørstad skrivar:
Men det bemærkes, at der stadig intet juridisk er til hinder for, at forældre kan sætte der børn ud. Det endelige forbud herimod kommer først i år 374 e.Kr. (224).
Ivaleyst var ávirkan Kristindómsins orsøkin til hetta forboð.
Bíblian lærir mótsatt fornu rómversku-grisku siðalæruna, at øll menniskju, írokna, kvinnur og børn hava serstakt virði. Hetta virði er ikki grunda í krepputíð, har í fólkatalið minkar, men fyrst og fremst tí at menniskja, eftir læru Bíbliunnar, er skapt av Gudi og í mynd Guds, sum ein serstakur skabningur.
Bíblian lýsir børn sum eina gávu frá Gudi: Børn eru gáva Harrans, lívsfrukt er løn (Sálmur 127: 3), og
læra Jesusar um børn, var nærum óvanligur hugsunnarháttur í fornari tíð:
...tann sum tekur ímóti bert einum slíkum barni í navni Mínum tekur ímóti mær (Matteus 18: 4)
Tey bóru smá børn til Hansara, fyri at hann skuldi nema við tey; men lærisveinarnir høvdu at teimum, ið bóru tey. Táið Jesus sá tað, var Hann vreiður og segði við teir: "Latið hini smáu børn koma til Mín, forðið teimum ikki! Tí ríki Guds hoyrir slíkum til" (Markus 10: 13-14).
Tað virði sum Jesus her leggur í børnini, skyldast ikki fólkaminking, men tí hesi veruliga hoyra Ríkið Guds til.
Koma Kristindómsins legði tí upp til eitt samfelag sum fulkommuliga breyt frá tátíðar hugburði.
Jesus sigur seg millum annað verða komnan at fulkomma profeti Esaiasar profets:
"Andi Harrans er yvir Mær, tí Hann hevur salva Meg at kunngera fátækum evangeliið; Hann hevur sent Meg at grøða hini hjartabrotnu, at bera fangum boð um at teir skulu sleppa leysir, og blindum, at tey skulu fáa sjón, at gera kúga frí, at kunngera náðiár Harrans" (Lukas 4: 18-19).
Hetta er bíbilskur Kristindómur í einari nutt-shell og samstundis alt tað, sum grisk-rómverska samfelagið ikki var.
Jesus gjøgnum Kristindómin (tað eru tey sum eftir Hann komu), hevði eina fundamentala ávirkan á heimssamfelagið, tess hugburð um lívsvirðir, siðalæru og moral. H.G. Wells serfrøðingur í rómverskari søgu, sum sjálvur ikki er ein kristin, hevur hetta at siga:
"...a historian like myself, who doesen't even call himself a Christian finds the picture centering irresistibly around the life and character of this most significant man...The historian's test of an individual's greatness is "What did he leave to grow?" Did he start men to thinking along freshe line with a vigor that persisted after him? By this test Jesus stands first."
Hvussu ávirkaði Kristindómurin trupuleikan av: 'barnadrápið og útseting av børnum'?
Eitt dømi er kristna brævið til Diognetus, sum var skriva einaferð í 2 árhundra, onkur vil verða við, so tíðliga sum ár 130, har vit lesa
They marry like all other men and they beget children; but they do not cast away their offspring (The Epistle to Diognetus, 5: 6).
Brævið staðfestir, at mótvegis vanliga hugburðinum millum grikkar og rómverjar, góvust kristin við at drepa ella seta teirra børn út.
Aðrar fornaldarligar kristnar keldur forbjóða slíkari gerð.
Í bókini Didache, sum møguliga er skriva um ár 100, lýsa høvundarnir týðiliga siðalæruna sum tá valdaði millum tey kristnu; í hesum sambandi verður eisini víst á trupuleikan við barnadrápið:
Thou shalt not kill. Thou shalt not commit adultery; thou shalt not corrupt boys; thou shalt not commit fornication. Thou shalt not steal. Thou shalt not use witchcraft; thou shalt not practice sorcery. Thou shalt not procure abortion, nor shalt thou kill the new-born child. Thou shalt not covet thy neighbor's goods... (2:2)
not pitying the poor, not toiling with him who is vexed with toil, not knowing Him that made them, murderers of children, destroyers of the handiwork of God, turning away from the needy, vexing the afflicted, advocates of the rich, lawless judges of the poor, wholly sinful (5: 2)
Tað er lítil ivi um, at tað var Kristindómur sum serstakliga ávirkað heimsamfelagið og tess hugburð móti børnum, serstakliga nýføðingum, eins væl og teimum óføddu; sum Didache eisini leggur dent á. Og tá skal ein hava í huga, at her tók Kristindómurin bardagan upp, serstakliga móti drápinum av sjúkum og brekaðum børnum eins væl og gentubørnum.
Barnadráp í nýggjari tíð
Tað eigur tí ikki at undra okkum, at tá kristna ávirkanin og trúgvin verður sett til síðis og royndir verða gjørdar at avkristna okkara samfelag, ella í hvussu er at stegða tess ávirkan; tað sum vit ídag eru vitni til, so verður tað eisini pilka við mannavirðini--tað eru vit somuleiðis vitni til ídag.
Tað eigur tí ikki at undra okkum at gudloysingar sum tildømis Peter Singer, Richard Dawkins og aðrir, so spakuliga eru farnir at tosa jaliga um barnadráp aftur:
http://kristindomur-svarar.blogspot.com/2011/12/dawkins-sigur-at-menniskjalivi-er-ikki.html
http://kristindomur-svarar.blogspot.com/2012/05/richard-dawkins-sigur-ok-at-avliva.html
http://kristindomur-svarar.blogspot.com/2012/05/avliva-nyfingar-eru-vit-o-i-hvdunum.html
Vónandi ansa vit sum samfelag eftir, hvørjar ávirkanir sleppa at ráða í landið okkara. Verða tað ávirkanir sum ikki hava nakran absoluttan moralskan, etiskan grundvøll, kunnu avleiðingarnar verða vemmiligar.
Meiri um forna samfelagið og barnadráp:
http://en.wikipedia.org/wiki/Infanticide
Saturday, March 16, 2013
Gud ella ein telda
Stuttligt! Hetta er ein desperado, Gud ella ein sera, sera serstøk telda.
Gudleysu alternativini til Gud og yvirhøvur gudleysa uppfatanin av Gudi, er á so lágum støði, at einki undrar meg longur...látturligt!
Friday, March 15, 2013
Mín versión av Kristindómi
Kristindómurin í Kina, hevur í fleiri ártíggjundir verið atsøktur av einum ateistiskum myndugleika...tey kristnu hava verið ómetaliga djørv.
Millum annað má ein ikki verða undir 17 ár og kristin. Hetta hevur lagt grundvøllin undir undirgrunds samkomuna, sum ídag telur møguliga 120 milliónir limir, har í hagtøl siga at 30.000 gerast kristin um dagin.
Eg havi altíð beundra Kristindómin í Kina, sjónbandið omanfyri sigur bara alt. Her eru ongar samkomu rørðslur, tá upptøkan er gjørd, eingin Lutersk ella Anglikansk kirkja, eingir pinsar, eingi brøðrafólk ella baptistar, eingir katolikkar (tey eru ikki komin so langt enn), tey eru Jesu eftirfylgjarir...alt tey hava er Bíbliuna og Bíblian verður lisin og praktisera...well, tey sum hava eina Bíbliu.
Men Gud Harrin sleppur frammat og Gud virkar.
Hví er eingin veking? Tja...vit kunnu ikki skipa ella organisera eina veking. Veking byrjar innanifrá...tað er í veruleikanum ein spurningur um at verða opin fyri Gudi og vilja Guds eina.
Ein profetisk ávarðing til tey kristnu í Vesturheiminum
Siti í løtuni og fyrireikið fyrilestrar í samband við atsøkn av kristnum, tá eg rendi meg inn í hetta sjónbandið av Paul Washer, nakað sum eg persónliga haldi verða ein profetisk talað til okkara kristna ættarlið í vesturheiminum:
Tuesday, March 12, 2013
Religiøs kolvelting innan nýmótans heimspekingini
Eitt sera áhugavert prát! Síggja vit eitt nýtt rák innan nútíðar heimspekingini, har í Gud verður roknaður sum partur av stóru myndini?
Monday, March 11, 2013
Teir stuðla fosturtøku
Jamen, so gjørdust vit tað klókari, hópurin av hesum peningi sum ómetaliga ríkir, góðir gudloysingar opinbart skulu eitast fyri at pumpa inn í hjálpararbeiða, verða í stórum talið latnir inn í anti-katólskt virksemi, serstakliga til frama fyri fosturdráp.
Í høpinum av mínum orðalagið omanfyri, má ein lesa leinkjuni niðanfyri, har vit viðgjørdu eina ateistiska propaganda mynd, har í ríkmaðurin Warren Buffett hevur játta at geva 99 prosent av sínum ríkdómið til hjálpararbeiði, í kontrast við ein kristnan forsprákara, sum einki skal hava latið í olmussu.
Ella so ljóðar pástandurin í hvussu er.
http://kristindomur-svarar.blogspot.com/2013/03/bill-gates-kann-ein-vera-gour-uttan-gud.html
Vit øðrum orðum, er Buffett ein ómetaliga góður maður, sum gevur meiri av peningi enn kristin.
Áhugavert, tí ein má spyrja, um hesir gudloysingar veruliga hava gjørt sítt heima arbeiði. Tað er uttan iva satt, at Buffett gevur burtur hópin av peningi, men til hvat?
Hvat nú, um tað vísti seg, at Buffett pumpar sín pening inn í anti-katólskar felagskapir, serstakliga til frama fyri fosturtøku?:
Over several decades, Buffett has spent a fortune funding radical abortion organizations like NARAL and Planned Parenthood; he has lavishly given money to train a new generation of abortion physicians; he has spent millions to help RU-486 (the abortion-inducing drug) to win FDA approval; and he gave his pro-abortion, population-control friends at the Bill & Melinda Gates Foundation nearly $31 billion in 2006 for more of the same. There’s nothing anti-Catholic about any of this, but when he intentionally seeks to subvert Catholicism by dishonestly funding pro-abortion organizations that have hijacked the Catholic name, that’s another story. To be specific, Buffett has given hundreds of millions over the years to anti-Catholic front groups like Catholics for Choice (formerly Catholics for a Free Choice) and its sister organization in Latin America, Catholics for the Right to Decide. In 2010, the Susan Thompson Buffett Foundation alone gave $759,822 to the former, and almost $1.7 million to the latter. These letter-head organizations wouldn’t exist if they depended on donations from members—they don’t have any—they exist because of the likes of Warren Buffett.http://www.speroforum.com/a/DDDPJSTWTG16/67331-Warren-Buffett-AntiChristian-plutocrat
Friday, March 8, 2013
Bill Gates: Kann ein verða góður uttan Gud?
Í kjakinum millum kristin og ateistar, hevur spurningurin javnan stungi seg upp, um ein kann verða eitt gott menniskja uttan at trúgva á Gud, ella kanska rættari, um menniskja kann gera góð verk uttan at trúgva á Gud?
Ateistar hava onkursvegna fingi tað uppfatan av kristna sjónarmiðinum, at kann eingin gera góð verk uttan so at ein trýr uppá Gud.
Eg eri ikki heilt klárur yvir, hvaðani eitt slíkt sjónarmið hevur sín uppruna, men hatta er tó ikki frá kristnari doktrinu uppsprotið.
Møguliga sipa verður til orð Paulusar: 'Tí eg veit, at í mær - í holdi mínum - býr einki gott' (Rómbrævð 7: 18).
Men her má ein hava í huga, at talan er her um ein teist ikki ein ateist og víðari, at full semja ikki er millum gudfrøðingar um Paulus í hesum teksti, umtalar støðu sína undan ella eftir at hann tók við kristnari trúgv.
Ivaleyst er talan meiri um sálarlív menniskjans, at vit innast inni, neyvan hava fult innlit inn í okkum sjálvi og kunnu føra út í praksis tær mest ósigiligu ógerðirnar. Hugsi millum annað um fangavørðarnir í Auswitch, sum út frá nýggjari gransking vístu seg at verða vanlig menniskju, við eginleikanum brádliga at gerast ovurhonds óndskapsfull.
Niðurstøðan út frá slíkari kanning vil verða við, at slík kundu verði eg og tú ímorgin, óansæð hvussu sámilig og moralskt vit í tí dagliga hugsa og uppføra okkum.
Er tað hetta Paulus hevur í huga? Men í so fall er talan ikki eina um ateistar, men menniskja sum heild.
Paulus vísir tó eisini á eina aðra síðu av sakini, nemliga tann síðan sum eisini sýnir javnvágin. Tí menniskja í Bíbliunnar lýsing er ikki bara ónt.
'Tí táið heidningarnir - sum ikki hava lóg - av nátturuni gera tað, sum lógin sigur, eru teir, uttan at hava lógina, sær sjálvum lóg; teir vísa jú at verk lógarinnar er skriva í hjørtum teirra. Eisini samvitska teirra vitnar, og hugsanirnar sín ámillum klaga ella eisini verja hvør aðra.' (Rómbrævinum 2: 14-15)
Kann menniskja tí hugsa moralskt og gera væl uttan Gud? Avgjørt nei! Men menniskja kann kortini gera væl uttan trúgv á Gud, eftirsum moralur og etikkur er og virkar í sinnið okkara, grunda á, at Gud er. Menniskja var ætla og skapt at hugsa moralskt og positivt.
Paulus sjálvur pástóð at hann sum jødi, undan sínari umvending til Kristindómin var lýtaleysur í samband við Mósilógina, við øðrum orðum, so var Paulus ivaleyst í sínum vanliga dagliga degi, ein góður maður og tað uttan at hava eitt livandi samfelag við Gud (Filippibrævið 3: 6)
Jesus tosar enntá um góðu gerðirnar hjá teimum meiri gudleysu:...(Matteus 5: 46-47)
Men hetta er sjálvandi eitt heilt annað evnið og knýtur seg ivaleyst meiri til fyrru útsøgn Paulusar í hesum innleggi, setningurin, at í menniskjanum býr einki gott og tað er ikki fokusi í hesum innleggi.
So, kunnu ateistar verða fittir, góður, hjálpsamir, sjálvandi!
Eins og religiøs menniskju í mótsetning kunnu verða nakrir djevlar, pedofilir, ráðaríkir, nakrir manipulerandi sjónvarpsprædikandi pengamenn, ella slíkir sum flúgva seg og onnur inn í stórar bygningar. Og sjálvandi vice verce eisini.
Tað er í øllum hesum at Bíblian leggur dent á at menniskja hevur brúk fyri einari andaligari endurføðing omanifrá, einari broyting sum ikki kann koma av einum rákið ella við lóg, men gjøgnum Gud sjálvan, gjøgnum frelsuverk Jesusar.
Haldi tí heldur, at í samband við etik og moral, at kristna læran vildi lýst tað soleiðis, at um ein er kristin, at so uppførir ein seg um ein góður maður ella ein góð kvinna, eftirsum tað er ávøksturin av at verða broyttur omanifrá og at ein harvið er vorðin ein Kristi eftirfylgjari.
Um ikki, so lærir Bíblian, at ein livir eina lygn:
...Tey skulu eitast at óttast Gud, men tey avnokta kraft gudsóttans...(2 Timoteus 3: 5)
Tey siga, at tey kenna Gud, men tey avnokta Hann við verkum sínum; tí tey eru andstyggilig og ólýðin og duga einki gott verk til (Titus 1: 16)
'Siga vit, at vit hava samfelag við Hann og liva í myrkrinum - so lúgva vit og gera ikki sannleikan' (1 Jóhannes 1: 5)
Av hesum kennast børn Guds og børn djevulsins; hvør tann, ið ger ikki rættvísi, er ikki av Gudi, og líka lítið tann sum elskar ikki bróðir sín (1 Jóhannes 3: 10)
Av tí vita vit at vit kenna Hann - av at vit halda boð hansara...tann, ið sigur seg verða verandi í Honum, er eisini bundin at hava somu atferð sum Hann (1 Jóhannes 2: 3, 6)
Í hesum førið, kunnu vit sjálvandi hugsa um manipulerandi pengasvindlandi sjónvarpsprædikumannin, pedofilska prestin, og hvør veit, kanska eg og tú.
Í hvussu er, verða vit sum kristin, øll, biðin um at rannsaka okkum sjálvið, um vit nú veruliga eru í trúnni, also fyri at staðfesta um vit nú veruliga eru kristin:
'Rannsakið tykkum sjálvar, um tit eru í trúnni, roynið tykkum sjálvar! Ella kenna tit ikki tykkum sjálvar, at Kristus Jesus er í tykkum? Annars standa tit ikki royndina' (Seinna Korintbræv 13: 5)
Lív og atburður er sjálvandi prógvi:
Av hesum kennast børn Guds og børn djevulsins; hvør tann, ið ger ikki rættvísi, er ikki av Gudi, og líka lítið tann sum elskar ikki bróðir sín (1 Jóhannes 3: 10)
Men aftur til høvuðs evnið í hesum innleggi.
Ivaleyst er tað miðskiljingin nevnd omanfyri, í hevur skapt hendin tørvin millum ateistar, at skula vísa okkum teistum á, at ateistar eisini kunnu gera góð verk, og tað uttan Gud.
Eg haldi at stutta viðgerðin omanfyri svarar hasum aftur.
Men skal eg svara fyri meg, so persónliga gleðist eg sum ein kristin, tá ateistar, agnostikarir, muslimar, hinduar og aðrir bólkar gera væl, men hetta er sum Paulus skrivar:
'Tí táið heidningarnir - sum ikki hava lóg - av nátturuni gera tað, sum lógin sigur, eru teir, uttan at hava lógina, sær sjálvum lóg; teir vísa jú at verk lógarinnar er skriva í hjørtum teirra. Eisini samvitska teirra vitnar, og hugsanirnar sín ámillum klaga ella eisini verja hvør aðra.' (Rómbrævinum 2: 14-15).
Hetta vísir tí bara at menniskjan er ætla og skapt at hugsa etiskt og tí kann útføra tað sum er gott og etiskt.
Ein roynd hjá gudloysingum at vísa á, at vit kunnu verða góð uttan Gud og sum ein oftani bítir merki í á alnótini, er dømi um Bill Gates. Bill Gates sigst verða ein agnostikari, við øðrum orðum, ein í ikki er vitandi um Gud er, ella ikki.
Tað skal sigast, at Bill Gates hevur gjørt eitt einastandandi megnar arbeiði, í at hjálpa teimum neyðstaddu og hjálparleysu og hevur investera milliardir í vælgerandi arbeiði.
Við hesum vilja ateistar vísa á, at ein kann verða góður uttan Gud og ein verður harvið oftani varðugur við slíkt møsn sum hetta niðanfyri:
Sum sagt, so hava kristin ongan trupuleika av, at gudloysingar gera væl, hetta er at gleðast um og vísir bara, at tað er lóg Guds sum virkar í okkum øllum.
Veit, erligt talt ikki, hvussu er við Pat Robertson, eg meini so við, Bíblian biður okkum ikki rópa upp um okkara vælgerðir eins og Bill Gates hevur gjørt.
Sum Jesus sigur tað:
Varðið tykkum, at tit útinna ikki rættvísi tykkara fyri menniskjum - fyri at verða sædd av teimum...Táið tú gevur olmussu, mást tú ikki lata blása í lúður fyri tær, sum hyklarir gera...Nei, táið tú gevur olmussu, lat tá ikki vinstru hond tína vita, hvat hin høgra ger...fyri at olmussa tín kann verða í loyndum (Matteus 6: 1-4)
Hvør veit hvat Pat Robertson hevur latið í olmussu!
Kenni fleiri kristin í Føroyum sum tjena nógv og sum geva nógv, og sum fylgja hesari meðinreglu.
Veit ikki um Pat Robertson hevur starvast saman við afrikanskum leiðarum, sum hava hildi fólk sítt í trælahaldi? Møguliga, men møguliga eisini óvitandi, eins og flestu av okkum, óvitandi keypa vørur, í stuðla slíkum rottinskapið. Eins og Bill Gates og hansara virksemi møguliga eisini hevur gjørt sær galt av ráðvørum, har kúga menniskju máttu trælka undir ómenniskjaligum korum, og tað møguliga óvitandi.
Hatta við Bill Gates og hansara agnostisismu, stavar annars og millum annað, frá einum sjónvarpsprátið, fyri fleiri árum síðani, har í maðurin var tráðspurgdur um religión.
Har í prátið ljóðar soleiðis:
In his interview with Charlie Rose on Public TV, Bill Gates has said he is “doubly blessed” to have worked at Microsoft and now at his Foundation. But, “doubly blessed” by whom? By what? What is the religion of Bill Gates? What is the religion of Warren Buffett?
Hetta práti verður vanliga bara endurtikið at ateistum á netinum og lagt inn í allar møguligar top 10 ateista listar, etc, sum dømi er uppá her:
http://hollowverse.com/bill-gates/
Men so uppstendur eisini trupuleikin.
Í einum práti í 2013 úttalar maðurin seg soleiðis:
Bill Gates, one of the richest men in the world, is known to be decidedly non-religious. In an interview this weekend, he broke from his usual tune with an uncharacteristic mention of God.
http://mashable.com/2013/01/22/bill-gates-gods-work/
So er Gates veruliga ein agnostikari ella býr nakað annað undir?
Kanska Bill Gates bara vildi vísa hesum fólksløgum sína virðing? Kanska og tað kann møguliga hugsast, at Bill Gates hevur broytt meining, ella at hann í hvussu er ikki er so avgjørdur um sín hugburð til gudloysi, soleiðis sum ateistar vilja hava okkum at trúgva? Hóast at alt var talan um agnostisismu heldur enn ateismu.
Eitt sum eg beit merki í, í fyrra prátinum við Gates (og onnur eisini), tá hann gevur seg út fyri at verða agnostikari, er eygleiðingin av likamliga málinum, tá Gates segði seg undan Gudi:
Isaacson wrote: “Gates face suddenly becomes expressionless, his squeaky voice turns toneless, and he folds his arms across his belly and vigorously rocks back and forth in a mannerism that has become so mimicked at Microsoft that a meeting there can resemble a round table of ecstatic rabbis.”
Kann tað hugsast, at Bill Gates ikki var so heilt sannførdur um orð síni sjálvur.
So fyri at taka samanum:
- Kann menniskja gera tað sum er gott uttan Gud? Svarið er nei!
- Kann menniskja sum ikki trýr á Gudin gera tað sum er gott? Svarið er Ja!
- Kann ein sannur kristin liva eitt áhaldandi dubbultlív? Svarið er nei!
Tuesday, March 5, 2013
Kristindómur í Kina fyri komandi avbjóðingum.
Gudloysa stýri í Kina hevur søkt at teimum kristnu íbúgvunum síðani mentunnarkolveltingina og søgurnar um handtøkur, píning, avrættingar og fangatippir eru nógvar og øtiligar.
Tó so hevur ágangurin seinastu árini, ivaleyst hevur verið meiri lokalur og meiri dempaður. Tað skal má sigast, at tað í løtuni lítið verður tosa og gjørt burturúr kúganini av kristnum í Kina alment.
Í Kina er annars ein almenn kirkja, sum tó undir stastateistiskari skipan verður eygleitt og stýrd.
Bíbliur verða enntá seldar alment, men tá skal ein eisini hava í huga at tann sum hattar sær at keypa eina Bíbliu verður skrásettur.
Loyvi er heldur ikki hjá kristnum foreldrum ella øðrum, at boða ella undirvísa Kristindóm til persónar sum eru undir 17 ára aldur.
Hetta er eisini orsøkin til víðagitnu kinesisku undirgrunds hússamkomuna, har statsins ágangur hevur verið áhaldandi.
Tó so frættast nú tíðindi um, at ateistiska stýri í Kina hevur ætlanir at økja um ágangin, við tí endamálið, at útrudda kristnu hússamkomuna, sum ídag telur millum 80-130 milliónir limir og er vaksandi.
Fyri ikki at gloyma at stýri í Kina eisini søkir at øðrum trúarsamfelagum.
Monday, March 4, 2013
Hagtøl um trúgv og gudloysi
Nýateistar hava í seinastuni reypa dúgliga um vøksturin av tilhengarum, serstakliga millum unga ættarliðið og lesandi. Annar statistikkur og pástandir siga tó tað mótsatta. Hvussu er og ikki, so minnir hetta ikki sørt á typiskt propagandakríggj, ivaleyst frá báðum síðum.
Ein hevur tó varhugan av, at í Europa er áhugin fyri tí andaliga vaksandi, tó so at ateistar gera ómetaligt nógv um seg í tí politiska og akademiska umhvørvinum.
Niðanfyri, vísir William Lane Craig á hagtøl sum vísa á, at hetta vaksandi talið av ungum lesandi í USA sum eru gudloysingar, eru tilflytarir, mong av hesum úr londum har statsateisma longu er ráðandi.
Dugi tó ikki at siga, um eg havi álit á øllum hesum sum Craig framber, og ivaleyst er tað ilt í løtuni at vísa á hvørja leið samfelagið veruliga liggur:
http://www.reasonablefaith.org/percentage-of-non-religious-plateaus
Tykist tó verða semja at talið av ateistum í USA liggur um minus 5 prosent:
Kortini so má sigast, at tað neyvan er nøkur ávirkan í okkara samfelag, sum megnar at fyrireika vegin fyri Islam (sum er skjóttvaksandi) so væl, sum ateisma og sekularisma.
Tá samfeløg okkara einaferð eru moralskt upptærd, veik, í ørviti og ovurhonds minka grunda av gudloysi, kunnu vit ivaleyst vænta at fáa ein smakk av sharia. Tað eg havi roynt og tað ynski eg ikki fyri nakran.
Men hetta veldst sjálvandi um, hvaðani samfelagsleiðin í framtíðini liggur.


c: text/html

text:
Norðheim veiddi 4.000 tons av jákupsskeljum í fjør
Skeljabáturin Norðheim verður væntandi á Oyri seinnapartin av øðrum túrinum í ár. Fyrsta túrin fekk hann 38 tons av jákupsskeljum, og tá vit tosaðu við teir seinnapartin í gjár, vóru teir nøgdir, um teir fingu nøkur og fjøruti tons tilsamans henda túrin. Teir høvdu tá fingið 23 tons.
- Vanliga eru vit úti tvey samdøgur í senn, so jákupsskelin er so fesk sum gjørlig, tá hon verður landað til Skeljavirkið á Oyri, greiðir skiparin, Tóri Simonsen, frá í telefonini.
Hendan túrin byrjaðu teir at dreggja um átta-tíðina í fyrrakvøldið.
Teir vóru staddir 12 fjórðingar eystur úr Borðuni, tá vit tosaðu við teir seinnapartin í gjár. Har plaga teir eisini vanliga at dreggja.
- Veðrið hevur darvað veiðuni hjá okkum í seinastuni, og tí hevur hon eisini verið í heldur lakara lagi, heldur Tóri Simonsen fram.
- Báturin kann annars taka 60 tons.
4.000 tons í fjør
Norðheim er einasti bátur í Føroyum, ið dreggjar eftir jákupsskeljum - og tað hevur hann nú gjørt í samfull 40 ár ella har á leið.
Skipið er bygt í 1966 og er sostatt 52 ára gamalt. Tað hevði heimstað í Fuglafirði, áðrenn Skeljavirkið yvirtók skipið í áttati-árunum.
Í fjør var samlaða veiðan hjá Norðheimi góð 4.000 tons.
Teir fáa 1,40 krónur fyri kilo. Tá er tað við heilari skel.
Veiðan er minkað seinastu árini, men tað hevur gingið upp og niður øll árini, eins og á so mongum øðrum økjum, uggar skiparin seg við.
- Tíggju mans eru knýttir at skipinum, fimm á hvørjum túri, og vit trívast allir væl umborð, sigur Tóri Simonsen og leggur aftrat, at Norðheim hóast høga aldur sín roynist sera væl.
Send til Vjetnams
Á Oyri verða jákupsskeljarnir loyptir og frystir í blokkar. Síðani verða teir sendir til Vjetnams til víðari góðskingar.
Haðani koma teir aftur til Evropa, har eftirspurningurin eftir forkunnuga matinum er serliga stórur í Miðjarðarhavslondunum.
Jákupsskeljaveiðan varir vanliga frá hálvum august til 1. apríl, tá Norðheim verður lagdur, inntil veiðan verður tikin upp aftur.
- Vit hoyra til Thor-samtakið, so í tíðarskeiðnum harímillum verða vit fluttir umborð á onnur skip hjá teimum umframt at ymiskt viðlíkahaldsarbeiði verður gjørt umborð á Norðheimi.
- Í millumbilinum gleða vit okkum so bara til at sleppa avstað aftur, tí hetta dámar okkum nú einaferð best, flennir Tóri Simonsen.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará

robotstxt: allowed

filter: keep


text:
Avreiðingarnar av botnfiski eru tilsamans áleið á sama støði tríggjar teir fyrstu árfjórðingarnar í ár, samanborið við sama tíðarskeið í fjør. Tað upplýsir Hagstovan.
Nakað tað sama er avreitt av hýsu, 11% minni av toski, meðan nøgdin av upsa er vaksin góð 2 túsund tons ella 14%.
Av øðrum botnfiski sigur Hagstovan, at nøgdin av kongafiski er vaksin munandi í ár – úr smáum 700 tonsum upp í góð 1700 tons – ein vøkstur á 142% í ár í mun til í fjør. Av flatfiski er nøgdin tilsamans minkað 14%, og er nakað minni av svartkalva komin uppá land í ár.
Onnur fiskasløg enn tey, ið eru nevnd undir botnfiski og flatfiski, eru minkað bæði í nøgd (við 11%) og í virði (við 15%). Tað mesta av hesum er gullaksur.
Avreiðingarvirðið er tilsamans eitt vet lakari enn í fjør, og yvirhøvur við undantøkum, er avreiðingarvirðið fyri einstøku fiskasløgini nakað lakari enn í fjør. Til dømis er 14% meira avreitt av upsa í ár, men er virðið minkað 9%, samanborið við í fjør.
Kelda: Hagstova.fo
http://www.hagstova.fo/fo/tidindi/2017/10/avreidingarnar-aleid-tad-sama-i-nogd-nakad-minni-i-virdi


text:
Ingi Samuelsen
12.10.2017 - 09:18
Týska flogfelagið Lufthansa er sinnað at keypa 81 flogfør frá kappingarneytanum, Air Berlin, sum er hóttur av húsagangi.
Tað upplýsir stjórin fyri stóra týska flogfelagið, Carsten Spohr, sambært AFP-tíðindastovuni. Eisini er Lufthansa sinnað at yvirtaka 3.000 starvsfólk.
Air Berlin kom í gjaldstrot í august mánaði. Tað hendi, tá størsti partaeigarin í felagnum, Ethiad Airways, støðgaði við fíggjarliga stuðlinum.
Air Berlin hevur síðan boðað frá, at felagið fer at gevast við at flúgva í seinasta lagi 28. oktober.
Felagið hevur tilsamans 140 flogfør, og umframt Lufthansa, hava bretsku Easyjet og IAG, sum eigur British Airways, víst áhuga fyri at keypa nøkur av flogførunum, skrivar Ritzau.


text:
Øll játtanin til neyðhjálp í 2016 verður latin flóttum úr Sýria.
Hetta upplýsir Poul Michelsen, landsstýrismaður í uttanríkismálum, í svari til Jenis av Rana, løgtingsmann fyri Miðflokkin.
Føroya løgting hevur játtað 1 millión krónur til neyðhjálp í ár, og tí senda almennu Føroyar sostatt eina millión krónur til flóttafólk úr Sýria. Avtala verður gjørd við Reyða kross Føroya um at standa fyri neyðhjálpini, sum Føroyar lata í 2016.
Miðflokkurin hevur áður skotið upp fyri løgtinginum, at Føroyar senda skipa ella fíggja eitt skip at fara til Miðjarhavið at bjarga flóttafólkum, sum dagliga drukna á síni ferð til Evropa. Løgtingið feldi uppskotið, men samstundis fekst at vita frá landsstýrismanninum, at hann arbeiðir ítøkiligt við málinum, hvør loysn er frægast fyri flóttafólkini.
- Eg viðurkenni vanlukkuligu støðuna við flóttum í Miðjarðarhavinum, sigur Poul Michelsen í svarinum, har hann kortini viðgongur, at eingin loysn er komin úr landsstýrinum enn.
- Sum landsstýrismaður hevði eg sjálvsagt ynskt, at vit kundu hjálpt til, soleiðis at mannalív kundu verið bjargað. Hetta er kortini lættari sagt enn gjørt. Málið reisir eina røð av grundleggjandi spurningum, sum støða má takast til frammanundan – og sum eisini krevja eitt stórt fyrireikingararbeiði, áðrenn endalig støða kann verða tikin til møguliga føroyska luttøku. Tað er tí ikki sannlíkt, at hetta verður gjørt í 2016. Hetta skal kortini ikki forða okkum í at hjálpa tað, vit kunnu, og havi eg tí gjørt av, at øll játtanin til neyðhjálp í 2016 verður latin flóttum úr Sýria.


text:
Kendi, amerikanski búskaparfrøðingurin, Richard Thaler, hevur júst fingið Nobelheiðurslønina í búskaparfrøði. Tað skrivar BBC.
Thaler abeiðir á amerikanska universitetinum, University of Chicago Booth, har hann undirvísir í búskaparfrøði. Hann er ein av rithøvundunum til bókina "Nudge", ið hyggur at hví og hvussu fólk taka ringar avgerðir.
Bókin "Nudge" hevur sostatt skapt ástøðið, "Nudge theory", ið skal hjálpa fólki at taka betri búskaparligar avgerðir.
Í grundgevingini hjá dómsnevndini fyri Nobelheiðurslønina, siga tey millum annað, at arbeiðið hjá Thaler hevur varpað ljós á sálarligar orsøkir til búskaparligar avgerðir hjá fólki. Og hetta arbeiðið hevur verið slóðbrótandi innan økið atferðarbúskap.
Richard Thaler fekk, umframt Nobelheiðurslønina, tað sum svarar til 9 svenskar milliónir fyri heiðurin. Thaler segði skemtandi, at hann ætlaði sær at brúka pengarnar so óskynsamt sum gjørligt.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Eingin mynd
Tá kommunval, løgtingsval ella fólkatingsval nærkast, síggjast altíð plakatir og uppsløg, sum gera vart við valevni, sum eru í politiskum flokkum ella á einum borgaralista. Hyggja vit eftir plakatum og uppsløgum, so eru hesir miðlar nógv broyttir gjøgnum árini.
Á myndini til høgru er 20 ára gamla skúlabókin Tú og samfelagið hildin upp fyri veggin á fundarhølunum hjá Tórshavnar kommunu. Sum sæst í bókini var reyði veggurin fyltur við valplakatum fyri 20 árum síðani. Í dag er eingin plakat á sama stað.
Stór einstaklingmynd
Við Norðara Ringveg í Havn sæst henda valplakatin av fremsta valevni hjá Javnaðarflokkinum í høvuðsstaðnum. Helst er valplakatin hin størsta í landinum. Umframt andlitsmyndina er árstalið 2020 sjónligast. Tað er skrivað við reyðum eins og slipsið og tvey búmerki hjá flokkinum, sum stillað verður upp fyri.
Stór felagsmynd
Her eru øll fólkini, sum stilla upp fyri Javnaðarflokkin í Tórshavnar kommunu, avmyndaði á nýggju trappuni í miðbýnum. Mitt fyri stendur verandi borgarstjóri í klædningi og reyðum slipsi. Onnur eru klødd í grønum og gulum jakka, meðan onkur er í berari skjúrtu.
Uppgávur
1 Hvør sjónlig broyting er hend viðvíkjandi valplakatum í 20 ár, so sum hesi dømi úr Havn benda á?
2 Hvar er stóra einstaklingamyndin í Havn sett? Hví er myndin sett har? Spyrji tykkum fyri við Snarskivuna hjá Kommununi ella á Kunningarstovuni í Havn, hvør eigur gula bygningin á myndini, hvør eigur veggin, og hvør hevur prentað plakatina. Ofta verður sagt, at bara valevnið sjálvt fær nakað burturúr einum valdysti. - Kann hugsast at ein lýsingastova ella fleiri fáa nógv at gera, tá val er? Spyrji tykkum fyri og geri samrøðu meðan fartelefonin tekur upp á film. Í flokkinum vísa tit samrøðuna. Uppgávan er at finna fram til, hvat ein valplakat sum henda kostar at gera og at hanga upp. Siga vit, at hundrað plakatir av sama slag eru úti um alt landið, hvat forvinnur lýsingafyritøkan so?
3 Kannið eftir, hvat flokkar ella listar, sum stilla upp til kommunuvalið, halda um einstaklingin ella heildina. Spyrji flokkarnar ella listarnar, um tey heldur vilja verða avmyndað í felag á einari mynd, ella um tey frítt vilja hava einstaka valevnið at reka valdystin fyri seg sjálva ella sjálvan. Tosið saman í flokkinum um munin at vera einsamallur á plakatum til kommuval, ella at vera saman við hinum í flokkinum ella á listanum. - Kann ein tílík mynd gera mun, hvussu vit fata valevnið? Man nakað verða gjørt við felagsmyndina omanfyri, ella munnu øll hava staðið úti samstundis og latið seg avmynda?
4 Hyggið eftir valmyndunum úr Klaksvík, sum eru niðanfyri. Finnið eitt arbeiðspláss, sum verður brúkt í avmyndaðu valplakatunum. Hvat er arbeiðsplássið? Hvønn týdning hevur hetta arbeiðspláss fyri veljaran og politikaran? Hava ávís arbeiðspláss størri týdning enn onnur í ávísum støðum í Føroyum? Tosið um hetta í flokkinum.


text:
Treytað frádøming
Ein treytað frádøming av koyrirættindunum merkir, at tú kanst varðveita rættin at koyra bil, treytað av at tú:
- stendur eina eftiransandi koyriroynd, t.v.s. eina vanliga ástøðisroynd og eina koyriroynd, áðrenn tríggir mánaðir eru gingnir, síðani tú tók við dóminum ella vart dømd/ur.
- innan komandi trý árini ikki brýtur ásetingar í ferðslulógini, sum hava við sær treytaða ella treytaleysa frádøming. Hesi trý árini eru sostatt at rokna sum royndartíð.
Um tú í royndartíðini, sum er 3 ár frá treytaðu frádømingini, fremur eitt nýtt brot, sum av sær sjálvum ”bert” førir við sær eina treytaða frádøming, so verður koyrikortið frádømt treytaleyst í minsta lagi 6 mánaðir.
Stendur tú ikki royndina, verður koyrikortið inndrigið
Stendur tú ikki eftiransandi koyriroyndina, verður koyrikortið inndrigið. Og tað er óansæð, um tú ikki stendur teoriroyndina ella verkligu koyriroyndina. Tú kannst í fyrsta lagi fáa koyrikortið aftur, tá tú bæði hevur staðið teoriroyndina og verkligu koyriroyndina.
Hvat kostar tað?
Tað kostar 550 kr. at fara upp til eina eftiransandi koyriroynd eftir eina treytaða frádøming. Umframt tað skalt tú rinda fyri lán av einum góðkendum skúlavogni til koyriroyndina og møguliga frálæru á einum koyriskúla.
Hevur tú koyrikort til fleiri bólkar og ikki stendur royndina 3. ferð
Um tú hevur koyrikort til meira enn ein koyrikortsbólk og ikki stendur royndina 3 ferð á rað, fær tað stórar avleiðingar fyri teg. So missir tú rættin til allar koyrikortsbólkar og skalt endurtaka hvønn bólk einsæris. Tvs. at tú skalt standa teori og verkliga koyriroynd í øllum koyrikortbólkum, sum tú ynskir at endurtaka.


text:
Frameftir fara ávísir krabbameinssjúklingar, sum higartil eru sendir uttanlands í viðgerð, at fáa møguleika fyri í staðin at fáa viðgerð í Føroyum. Landssjúkrahúsið hevur gjørt nýggja samstarvsavtalu við Ríkissjúkrahúsið, ið ber við sær, at ein størri partur av viðgerðini av føroyskum krabbameinssjúklingum kann fara fram í Føroyum.
Avtalan merkir millum annað, at ein serlækni í krabbameinssjúkum verður á Landssjúkrahúsinum tveir dagar hvørja viku. Talan er um fýra ymiskar serlæknar, sum fara at skiftast um at taka sær av krabbameinssjúklingum á Landssjúkrahúsinum.
Tað, ið er eftir av árinum, koma serlæknar frá sjúkrahúsinum í Lund framhaldandi at virka á Landssjúkrahúsinum eins og nú, hóast nýggja avtalan við Ríkissjúkrahúsið fær virknað í oktober.
Nýggja avtalan styrkir munandi um krabbameinsviðgerðina í Føroyum, tí meira enn helmingurin av føroysku krabbameinssjúklingunum, sum áður hava verið sendir av landinum, fara framyvir at fáa bæði viðgerð og eftirviðgerð á Landssjúkrahúsinum.
Sjúklingar, sum hava fingið sína eftirkanning útsetta vegna læknamangul, fáa innkalling til eftirkanning innan ársskiftið 2015/2016.
Sjúklingar, ið longu eru í viðgerð uttanlands fyri krabbasjúku, ið frameftir fer at verða viðgjørd á Landssjúkrahúsinum, fáa møguleikan at velja ímillum at fáa restina av síni viðgerð í Føroyum ella at verða liðugt viðgjørd uttanlands.


text:
Ársins bókapermur 2017
Í sambandi við Bókadagar, ið vóru í Norðurlandahúsinum 24.-26. november, vóru ársins bókapermur kosnar. 51 bøkur vóru við í kappingini, og eru tær allar útgivnar seinasta árið. Permurnar eru allar sniðgivnar av føroyskum listafólkum og grafikarum. Kappast varð í tveimum bólkum: bøkur til vaksin og barna- og ungdómsbøkur.
Bókaperman hevur til endamáls at fanga eygað, skapa uppmerksemi og lýsa evnið í bókini. Perman skal sostatt selja bókina og fáa fólk at lesa hana.
Endamálið við kappingini var at lata eyguni upp fyri týdninginum av tí góðu permuni og fáa fólk at taka støðu til, hvør perma er best í teirra eygum. Í sambandi við tiltakið varð eisini skipað fyri fyrilestrinum "Selur perman?", har bókasniðgevin Malene Hald tosaði um sínar royndir og sítt arbeiði við at sniðgeva bókapermur. Hon greiddi millum annað frá altjóða rákinum innan bókapermur, og at føroyingar ganga egnar leiðir, tá vit sniðgeva permur. Eitt nú er náttúran gjøgnumgangandi í føroyskum bókapermum.
Ársins bókapermur 2017
Barna- og ungdómsbøkur
Alvi og glitursuttan
Skrivað hevur Laura Dam Joensen, og Olga Kruse hevur myndprýtt bókina og sniðgivið permuna.
Bøkur til vaksin
Tær bygdu land
Skrivað hevur Óli Jacobsen, og Sigrun Gunnarsdóttir málaði í 2002 málningin, sum prýðir permuna.
Kappingin varð fyriskipað av Bókadeild Føroya Lærarafelags, Sprotanum og Gamla bókahandli. Umleið 1600 fólk atkvøddu á Facebook og á Bókadøgum í Norðurlandahúsinum.
Niels Finsens gøtu 7 - 100 Tórshavn - Tel 302030 - bbs@bbs.fo


text:
Tær røttu tryggingarnar geva tær eina fíggjarliga trygd, um skaði kemur á títt heim. Við Sethúsatrygd verða hús tíni nývirðistryggjað.
Hvat fevnir Sethúsatrygd um?
Sethúsatrygd tryggjar sjálvi húsini móti storm-, bruna- og vatnskaða. Umframt at veita endurgjald fyri sethúsini, veitir Sethúsatrygd eisini fulnað, um tørvur er á kreppuhjálp í sambandi við álvarsaman skaða á sethúsini, eitt nú av bruna ella tílíkum.
Umframt sjálvan bygningin fevnir tryggingin eisini um harðar hvítvørur, antennur, parabolar, flaggstengur og skaða av leka í tryggjaðum, fjaldum veitingarleiðum. Umframt sethúsatyggingina, er skilagott at tryggja aðrar ognir, so sum innbúgv.
Fyribyrg skaðum
Gloym ikki roykvarnarar, pulvursløkkjarar og brandteppi, so tú eisini kanst fyribyrgja skaðum.
- Les meira á heimasíðuni hjá Trygd
- Tak niður faldara um Sethúsatrygd frá Trygd her.


text:
Hvar er ungdómspolitikkurin hjá landsstýrinum?
26. november 2015
Lesandi fingu lovað gull og grønar skógir, men hetta samsvarar als ikki við tað, ið landsstýriskvinnan og samgongan nú hava borið fram higartil
Rigmor Dam, landsstýriskvinna í Mentamálum, og umboð fyri Javnaðarflokkin, hevur lagt uppskot fyri Løgtingið, um, at inntøkumarkið hjá lesandi skal lækkast.
Lesandi kunnu í dag tjena upp til 20.000 kr. mánaðarliga uttan, at tað ávirkar lestrarstuðulin. Hetta var eitt tað fyrsta, ið undanfarna samgonga fekk hækkað úr 10.000 kr. upp í 20.000 kr.
Landsstýriskvinnan leggur upp til, at markið framyvir skal lækkast við 5.000 kr. mánaðarliga. Altso fer markið úr 20.000 kr. niður í 15.000 kr., og verður hetta sett í verk um ársskiftið 2015-2016.
Hetta er ógvuliga óheppið, tí stuðulin fyri ein, ið er farin undir víðari lestna her í Føroyum er 3.815 kr. mánaðarliga, og um ein ynskir sær meira peningin at ráða yvir, so er einasti møguleiki lántøka.
Eg haldi, at tað er týdningarmikið, at landsstýriskvinnan, Rigmor Dam, hevur í huga, at tað ikki eru øll lesandi, ið hava møguleikan at búgva heima og tískil mugu út at leiga sær íbúð/hús, og bústaðarkostnaðurin í Tórshavn, har allar tær hægru útbúgvingarnar eru savnaðar, er ógvuliga høgur, umframt at kostnaðarstøðið í Føroyum er høgt.
Broytingin hevur við sær, at landið sparir 1,5 mió.kr. Er tað veruliga ikki nakra aðrastaðni, ið landsstýriskvinnan/landsstýrið kann finna 1,5 mió.kr., uttan at taka tað frá teimum lesandi.
Eisini vísir hon á tøl, har lesandi í Danmark kunnu tjena 11.845 kr. mánaðarliga, og eftir hetta verður stuðulin inntøkujavnaður. Havast skal í huga, at kostnaðarstøðið í Danmark er eitt heilt annað enn tað, ið vit hava í Føroyum, men tað tykist ikki sum Rigmor Dam tekur hædd fyri hesum.
R-frádrátturin, ið Edmund Joensen var við til at fáa ígjøgnum á Fólkatingi, gerð tað munandi lættari at vera lesandi í Danmark, um ein er partur av Ríkisfelagskapinum, tí møguligt er at vinna sær upp til 70.000 kr. áðrenn lønin verður skattað. Tað er tann vegin, sum vit eiga at fara, heldur enn at revsa tey, ið ynskja, muga og hava vilja at arbeiða meðan tey lesa.
Undir løgtingsvalstríðnum kom fram, at tað skuldi fjálgast um tey lesandi, sum eru tey, ið skulu bera land og samfelag víðari.
Lesandi fingu lovað gull og grønar skógir, men hetta samsvarar als ikki við tað, ið landsstýriskvinnan og samgongan nú hava borið fram higartil.
Eg meti tey lesandi vera eina virðisskapandi íløgu í samfelagið, ikki eina útreiðslu, tíverri gera landsins ovastu myndugleikar ikki tað.
Eyðbjartur S. Skaalum
Skrivari í Ungmannafelagnum Samband
RN
Aftur


text:
Endurvenjing - lógartryggjaður rættur og størri fíggjarlig orka
13. mars 2013
Gongdin higartil
Fyri øll okkum sum starvast í politikki er týdningarmikið at koma úr búskaparligu kreppuni fyri at kunna tryggja tær vælferðartænastur, sum eru neyðugar og at uppá sikt er neyðugt við javnvág á fíggjarlógini. Men samstundis er neyðugt at gera politiskar raðfestingar. Verða eitt nú almanna-, mentunar-, og heilsuøkini ikki raðfest, verður tað ikki ein sparing fyri samfelagið – heldur tvørturímóti. Neyðugt er eisini at gera bygnaðarbroytingar og samskipan innan hesi øki, fyri at tryggja, at borgarin fær eina góða samanhangandi heildartænastu.
Tá Føroya Løgting samtykti, at ST-sáttmálin fyri fólk við breki, varð settur í gildi fyri Føroyar, vóru tað fleiri, sum aftur kundu hóma vónina. Serliga vóru tað fólk við førleikatarni, teirra næstringar, men eisini áhugafeløg og fakfeløg sum fegnaðust og fingu vónina aftur. Eldsálirnar sóu nú vón fyri framman, nú var nátt á mál, nú fóru tær lógir og tilboð at koma, sum stórur tørvur hevði verið á.
Nógv er gjørt fyri at bøta um viðurskiftini hjá fólki við førleikatarni o.a., men vit mugu ásanna, at nógv er eftir enn. Alt verður ikki gjørt eftir einum degi, men tað er sera umráðandi at raðfesta og fáa gjørt eina heildarætlan yvir, hvat gerast skal fyri at lúka krøvini, sum ST sáttmálin ásetur.
Eitt tað størsta frambrotið innan almannaøkið er arbeiðsmarknaðarreformurin, lógin um arbeiðsfremjandi tiltøk (rúmligi arbeiðsmarknaðurin), uppfylging í sjúkradagpeningalógini og møguleikaváttanin, sum øll skulu vera við til at hjálpa og stuðla fólki aftur, eftir førimuni, út á arbeiðsmarknaðin.
Tørvurin á endurvenjing
Roknast kann við, at eini 5.000 fólk hava brúk fyri rehabilitering, tað eru fólk, sum hava apopleks, krabbamein, hjarta- og æðrasjúku, gikt, sálarsjúku osfr. Tað er neyðugt við álítandi hagtølum, sum skulu undirbyggja stóra tørvin, hesi finnast tíverri ikki í dag, Skal veruliga setast inn og verulig úrslit síggjast aftur, má hettar raðfestast.
Øll hava sama rætt til umsorgan, læring og avbjóðingar, og soleiðis skapa sær innihald og lívsvirði í gerandisdegnum. Eg hugsi um tey fólk og nærstingar teirra, sum hava ein serligan tørv ella avbjóðing, og hava brúk fyri rehabilitering/endurvenjing o.ø. - tað eru hesi, sum detta niðurímillum og vit koma at fáa og hava longu fólk, sum liva undir óneyðugum vánaligum umstøðun, tí vit hava ikki tryggja endurvenjing við lóg.
Vit skulu tryggja við lóg, uttan mun til aldur, at ein skal hava eina skrivliga endurvenjingarætlan, tá ein verður útskrivaður av sjúkrahúsi. Tó við tí treyt, at læknin metir, at tað er brúk fyri venjing eftir, at ein er útskrivaður.
Í einari endurvenjingarætlan skal standa hvørjar førleikar sjúklingurin hevur mist, og hvørjar førleikar mett verður at sjúklingurin kann fáa aftur, hvat slag av venjing og hvar venjingin skal veitast og nær byrjast skal.
Endurvenjingarætlanin skal verða gjørd saman við sjúklinginum og skal í seinasta lagi verða gjørd áðrenn sjúklingurin verður útskrivaður. Um sjúklingurin ikki er førur fyri sjálvur at verða við, skal ein næstringur verða við.
Vit hava ikki ráð til einki at gera. Nei - vit kunna basa einum parti av hesum búskaparligu trupulleikum - møguliga er kreppan størri, tí vit gera ov lítið við at seta skjótt inn við at menna og skúla fólk at klára seg sjálvi.
Eitt sosialt burðardygt samfelag
Verður samfelagið í dag rikið búskaparliga og sosialt burðardygt, tá talan er um fólki, sum býr í landinum.
Ein kanning í Danmark, sum felagið hjá donsku sosialpedagogunum hevur gjørt, vísir, at um sett verður inn við fyribyrgjandi tiltøkum, sum eru við til at forða fyri, at fólk enda sum fyritíðarpensjónistar, kann samfelagið vinna millum 7,5 og 12,5 mió fyri hvønn borgara, sum verður hjálptur. Hetta eru týðuligt dømi um, at tað er neyðugt við fyribyrgjandi tiltøkum, og kunna hjálpa børnum og ungum, tá teimum tørvar hetta. Sum samfelag hava við ikki ráð til at lata vera.
Nógv verður gjørt fyri at tilfeingi úr havinum skal gagnnýtast. Tað er neyðugt, at íløgur verða gjørdar fyri at fáa fiskin til høldar, skip skulu umbyggjast og framleiðslurhøli byggjast - hetta kostar pening og nøkur skulu váða og seta pening í. Vit skulu virka fiskin sum best, fyri at fáa sum mest fyri vøruna. Raksturin skal hanga saman og yvirskot fáast fyri hava møguleikan at útbyggja og síðani fáa meira arbeiði til fleiri hendur. Fólk fáa arbeiði, arbeiðsloysið minkar, føroyska familjan og samfelagið fær tað betur.
Raðfesta við rehabilitering, so sparir samfelagið við at raðfesta og veita tilboð til rehabilitering. Vit fáa færri fyritíðarpensjónistar, færri sjúkrameldingar - vit fáa eitt blómandi samfelag, har fólk við serligum tørvi/avbjóðingum hava eina vón at mennast og soleiðis trívast og hava tað gott. Vit fyribyrgja, at familjur flyta av landinum - familjur og kvinnur flyta heldur heim aftur til Føroya. Fólk, sum hava nomið sær útbúgving venda aftur. Í síðsta enda er tað ein vinnarasak fyri alt samfelagið.
Ríkisveitingin oyramerkjast
Mítt tilmælið er, at hækkingin av ríkisveitingin skal oyramerkjast til lóg um rehabilitering og tilboð til sálarsjúk soleiðis at arbeiði kann fáast til fleiri hendur.
Tórshavn tann 13. mars 2013
Rósa Samuelsen
Løgtingskvinna fyri Sambandsflokkin
RN
Aftur


text:
Granskingarnevndin hevur játtað stuðul til 7 granskingarverkætlanir, ið skulu menna heilsuøkið í Føroyum.
Tilsamans knappar 6 mió. kr. eru tillutaðar til verkætlanir innan høvuðsøki 2, ið er eitt av trimum høvuðsøkjum, sum fæið hjá niðurlagdu sjúkrakassunum skal lutast út til. Høvuðsøki 2 fevnir um gransking og menning á heilsuøkinum í Føroyum.
Á tíðindafundi í Heilsumálaráðnum í morgun varð kunngjørt, hvørjar umsóknir fáa stuðul í hesum umfarinum. Játtanir verða latnar á fýra raðfestum økjum.
Lagt dent á ph.d. verkætlanir
Á økinum Heilsa sum sosialt fyribrigdi fær Poula Patursson, M.Sc. í føðslu, 986.305 kr. til eina ph.d. verkætlan á Landssjúkrahúsinum um føðslutrot hjá skurðsjúklingum í Føroyum.
Anna Sofía Fjallheim, ph.d. lesandi á Sjúkrarøktarfrøðideildini á Fróðskaparsetrinum, fær 569.596 kr. til eina ph.d. verkætlan um at staðfesta føðitunglyndi.
Á økinum Heilsa sum medisinskt fyribrigdi fær Gunnhild Helmsdal, lækni á Landssjúkrahúsinum, 1.209.051. kr. til eina ph.d. verkætlan um útbreiðslu og ávirkan av meningitis í einum einsháttaðum samfelagi.
Amanda Gratton Vang, ph.d., granskari í biomedisini á Landssjúkrahúsinum og Granskarasetrinum iNOVA, fær 890.171 kr. til at granska ávirkan á immunverjuna hjá einum ávísum bólki av giktsjúklingum.
Og Thomas Rosenberg og Elin Holm, serlæknar í eygnasjúkum, fáa 313.360 kr. til at granska grønstar í Føroyum.
Á økinum Hjartasjúkur fær Magni Mohr, ph.d., lektari og granskari á Deildini fyri Náttúru- og heilsuvísind á Fróðskaparsetrinum, 446.200 kr. til at granska heilsufremjandi árin av rørslufótbólti hjá kvinnuligum og mannligum sjúklingum, ið eru í vanda fyri at fáa diabetes 2.
Og á økinum Sálarfrøðilig heilsa fær Sanne Storm, ph.d. í musikkterapi, 1.499.016 mió. kr. til eina verkætlan um at geva skjóta viðgerð móti angist og tunglyndi eftir føðing í Føroyum.
Sambært leiðreglunum fyri Sjúkrakassagrunnin skal stuðul til høvuðsøki 2 býtast nøkulunda javnt millum fimm raðfest økir. Á hesum sinni varð stuðul tó bert játtaður til fýra økir, tí ongar stuðulsverdar umsóknir vórðu mettar at vera á økinum Krabbamein. Eisini varð gjørt av at lata meira stuðul til økið Heilsa sum medisinskt fyribrigdi enn til hini økini, tí sera nógvar góðar umsóknir vóru til hetta økið.
Faknevndin, ið ger tilmæli til Granskingarráðið um, hvør skal hava stuðul, hevur serliga lagt dent á at veita stuðul til ph.d. verkætlanir, tí nevndin metir, at íløga í ph.d. útbúgving hevur stórt nyttuvirði í longdini.
Tilsamans 28 umsóknir vóru um stuðul á høvuðsøki 2 á hesum sinni. Bert fjórða hvør umsókn varð gingin á møti.
- Kappingin var sera hørð, serliga á medisinska økinum, og tíverri vóru fleiri sera góðar verkætlanir, ið rúm ikki var fyri á hesum sinni, sigur Annika Sølvará, stjóri í Granskingarráðnum.
Játtanir til høvuðsøki 2 verða aftur latnar 19. desember 2015. 19. desember er ársdagurin fyri, nær fyrsti sjúkrakassin í Føroyum varð settur á stovn.
Tað ber eisini til at fáa stuðul til gransking á heilsuøkinum úr Granskingargrunninum. Næsta umsóknarfreist er 16. februar 2015. Tað eru 6,5 mió. kr. tøkar til stuðul á øllum fakøkjum.
Stuðul til stovnar á veg
Játtanirnar, ið vórðu latnar í dag, vóru fyrstu stuðulsveitingarnar úr Sjúkrakassagrunninum til høvuðsøki 2.
Fyrr í ár eru latnar tríggjar játtanir til høvuðsøki 1, sum fevnir um stuðul til upplýsandi og mennandi tiltøk á heilsuøkinum. Eingin føst umsóknarfreist er til at søkja um stuðul til høvuðsøki 1, og umsóknir verða viðgjørdar, so hvørt tær verða móttiknar.
Eingin stuðul er enn latin til høvuðsøki 3, ið fevnir um stuðul til at menna heilsugransking á ella í samstarvi millum Fróðskaparsetur Føroya og Sjúkrahúsverkið og møguliga aðrar viðkomandi føroyskar stovnar. Samráðingar eru í gongd í løtuni, og væntandi verður avtala um stuðulin á hesum øki gjørd í vár.
Til ber at lesa meira um fæið úr Sjúkrakassagrunninum her
kelda: www.gransking.fo


text:
Kirvi, sum er kent fyri framúr góða vatninum bæði í tangum og á fløsku, kom í vikuni við nýggjari vatnfløsku við smaki, undir heitinum Pineapple & Lemon.
Á Kirvinum siga tey, at arbeitt hevur verið hesari nýggju vatnfløskuni við ananas og lemon smaki síðan í februar í ár og vit eru sera væl nøgd við úrslit.
Vit fegnast um, at okkara nýggja Pineapple & Lemon nú er komin í sølubúðirnar kring landið og móttøkan hevur eisini verið framúr góð, siga tey á Kirvinum.
Kirvi Pineapple & Lemon fæst eins og hinar vatnfløskurnar hjá Kirvinum í sølubúðum kring landið.


text:
Elektropuls-akupunkturur varð fyrst brúktur í Kina uml. ár 1934, sum eitt framhald av vanligum akupunkturi.
Hetta slag av akupunkturi er ikki nógv annarleiðis enn vanligi mátin. Nálir verða settar inn í tey vanligu akupunkturstøðini á kroppinum, síðani verða elektodir settar á nálinar og til síðst verður ein veikur elektiskur streymur (javnstreymur) settir til. Hesin spenningur ger, at nálirnar fara at vibrera og soleiðis kemur stimulansur til akupunkurpunktið.
Stimulansurin er um 500 ferð størri enn akupunkturur uttan nálir – og tí eisini fleiri ferð so effektivur.
Tygum merkja at nálirnar sveiggja – men tað er nakað man venur seg við.


text:
Sálarfrøðilig hjálp til ung í miðnámsskúlum í øllum Føroyum
Mentamálaráðið hevur hetta skúlaárið sett í verk sálarfrøðiliga tænastu til miðnámsskúlaøkið.
Í august mánaði 2015 vórðu tveir sálarfrøðingar settir í hálvtíðarstarv til at veita samrøður til næmingar í miðnámsskúlunum kring landið. Tilboðið er eitt samstarv millum Mentamálaráðið, Sernám og miðnámsskúlarnar, og er ein royndarskipan, ið skal virka fyribils skúlaárið 2015-2016. Hetta gevur nú øllum miðnámsskúlanæmingum atgongd til ókeypis sálarfrøðiligar samrøður, tá tørvur er á tí.
Royndir aðrastaðni vísa, at ung fólk, ið stríðast við eitthvørt sálarligt, eitt nú einsemi, avriksótta, tunglyndi ella annað, kunnu fáa gagn av sálarfrøðiligum samrøðum. Til ber hjá næmingunum at venda sær til lestrarvegleiðingina í skúlunum fyri at fáa meiri kunning um tilboðið.


text:
Jarðfeingi lýsir í dag við tilboði til allar skúlar í landinum: Bíleggið føroysk grót- og steinsløg í einum snøggum skápi, sum altíð er klárt at taka fram, og sum eftir undirvísingina kann rullast uppá pláss aftur!
Undir yvirskriftini: "Fá tilfar og íblástur at kveikja áhuga hjá børnum og ungum fyri Føroya jarðfrøði", verður upplýst um skápið, sum sæst omanfyri. Tað er Uni Árting, jarðfrøðingur í Jarðfeingi, sum vísir einu skuffuna fram. Uni og onnur hava javnan skeið fyri lærarum í Nám, har myndin er tikin. Í Námi er altíð eitt skáp til skjals, so lærarar og skúlafólk kunnu síggja tilfarið og hvussu hent og snøgt skápið er í undirvísingini.
Í skápinum eru 7 skuffur, 36 grót- og steinsløg, skrivligt frálærutilfar, kort og leiðbeiningar, teldutøkt frálærutilfar og amboð at arbeiða við.
Nærri upplýsingar um skápið fáast hjá Jarðfeingi og til ber at bílegga eitt skáp til skúlan hjá Námi.


text:
Okkara kostpolitikkur
Vit hava í køkinum eina fitta og raska ommu, sum ger okkum millummála hvønn dag. Súsanna ger okkum góðar og sunnar bollar og ymiskt annað gott til millummála.
Vit leggja okkum sum stovnur eftir kostráðunum um at eta sunnan og góðan kost. Vit bjóða til dømis havragrýn og rosinur til morgunmat .
Til millummála er ofta bakstur úr grovum mjøli, grønmeti, frukt og ymiskar súpanir. Vit geva børnunum lættimjólk og bjóða altíð vatn eisini.
Vit leggja stóran dent á, at tað er hugnaligt at eta saman - tað er altíð tann vaksni sum hevur ábyrgd av hesum.
Ein vikuætlan kann til dømis síggja soleiðis út:
- grovbollar við rosinum.
- músli við mjólk.
- grønmeti við fullkornspasta.
- súpan við bollum.
- breyð við viðskera.


text:
Sí skriv her á isf.fo, og gev gætur at Fólkaheilsuráðið tekur sær av miðlunum og lýsingum, um bara feløgini melda til. Freistin at melda til er nú fríggjadagin tann 25. september …
Ítróttasamband Føroya ynskir saman við Fólkaheilsuráðnum at taka stig til, at heystfrítíðin hjá skúlunum ikki fer framvið í leti.
Hesum vilja vit fegin hava tykkum at hjálpa okkum við.
Tankin er, at tit “lata felagið upp” og onkran dag ella dagar í heystfrítíðini (millum 12. og 16. oktober) í tíðarskeiðinum 14.00 – 20.00 skipa fyri nøkrum tiltøkum, har øll fólk, eisini tey ið ikki eru limir í felagnum, fáa høvi at royna seg innan tykkara ítrótt.
Okkara ætlan er, at tit røkka ungum sum eldri. Sjálvsagt serliga skúlaungdómi – ið jú hevur frí hesa vikuna, men eisini foreldrum og/ella ommum og abbum. Eitt hugskot frá okkum er, at “tvey ættarlið royna seg”. Tvs., at foreldur kunnu koma við sínum børnum og bæði fáa okkurt burturúr.
Tað er umráðandi, at tað er bæði stuttligt og hugaligt hjá luttakarunum. Tit duga best sjálvi at fylla karmarnar út og finna uppá hvat fyri aktivitetir passa seg til hetta tiltakið.
Vit vænta okkum svar uppá áheitanina innan 25. september. Tá ið svarini eru komin, verða øll tiltøkini hjá øllum ítróttafeløgum samlað, og send runt til tykkum til endaliga góðkenning.
Eftir hetta, verða skráir gjørdar fyri hvørt øki, Suðuroy, Sandoy, Suðurstreymoy o.s.fr.. og sent á skúlarnar og til miðlarnar. Í skráunum eru tilboðini til íbúgvarnar á hvørjum øki.
Vónandi fara nógv at taka av tilboðunum. Fólkaheilsuráðið tekur sær av miðlunum og lýsingum.
Nýtið hetta høvið, nú rørsluár er, at kunna øll – eisini tey, ið ikki íðka nakað – um tykkara ítrótt og at vísa, hvussu stuttligt og gott tað er at vera aktiv/ur.
Øll vinna við hesum: Tit fáa høvi at fáa nýggjar limir og viðhaldsfólk, vit fáa høvi at vísa, hvussu stóran týdning ítrótturin í Føroyum hevur og seinast, men ikki minst, fær fólkaheilsan tað nógv betri av, at fólk røra seg!
Vinarlig heilsan
ÍSF og Fólkaheilsuráðið


text:
Svimjisamband Føroya skipar nú 24. til 26. februar fyri ráðstevnu í Hotel Skálavík, fyri serliga nevndarlimum í svimjisambandi og svimjifeløgum. Eini 30 fólk fara við hjálp frá sálarfrøðinginum Helga Rasmussen at brúka vikuskiftið uppá at viðgera, hvat ið vit ætla við føroyskari svimjing, og hvussu vit koma hagar.
Tey innbodnu eru serliga nevndarlimir í føroysku svimjifeløgunum og svimjisambandinum, umframt dómarar og líknandi sum longu brúka ríkiliga tíð og frítíð uppá føroyska svimjing. Og ætlanin er at tað so serliga eru feløgini sum seta orð á hvussu tey halda at SSF skal flyta seg frameftir, til nevndir SSF at taka til sín.
Helgi Rasmussen er so fingin at hjálpa luttakarum við at halda eina nøkulunda kós, á sjálvum evnisdegnum leygardag, so at tiltakið vónandi endar við eini brúkiligari gerðaætlan.
Runt um sjálvan evnisdagin eru so onnur ting á skrá, bæði til álvara og gaman.
Vit í starvsnevnd SSF gleða okkum óført, at síggja hvussu leikur fer. Tit frætta aftur frá okkum!


text:
- Skal siga frá, at eg havi tikið avgerð um at kæra løgmann og landsstýrismannin í Vinnu- og uttanríkismálum til Løgtingsins Umboðsmann.
Soleiðis skrivar John Rajani í einari almennari fráboðan.
Samstundis hevur John Rajani tikið avgerð um at standa fast við sína umsókn til starvið.
- Sjálvandi havi eg ikki nakað rættarkrav uppá at fáa starvið. Men tað er mín áskoðan, at viðgerðin av hesum máli hevur verið so langt úti og niðurgerandi fyri meg, at eg av prinsipiellum ávum ikki kann standa modell til tað, sum er farið fram, skrivar John Rajani.
John Rajani var innstillaður til starvið sum aðalstjóri fyri uttanríkis- og vinnumálum, men hann fekk ikki starvið í fyrstu atløgu, tí Poul Michelsen landsstýrismaður ikki vildi hava hann at vera aðalstjóra.
- Í sambandi við setanartilgongdina havi eg verið til hópin av samrøðum við setanarbólkin. Eisini havi eg verið gjøgnum umfatandi testir, framdar av útlendskum serføðingi, og sum úrslit av hesum bleiv eg sum einasti umsøkjari av tilsamans 11 umsøkjarum mettur at verða einasti væl kvalifiseraði persónurin til starvið.
Tá henda viðgerð er liðug fara løgmaður og landsstýrismaðurin inn í eina politiska viðgerð av mínum persóni. Mangt av tí sum landsstyrismaðurin í Vinnu- og uttanríkismálum førur fram er beinleiðis ósatt og niðurgerandi fyri mín persón. Eg kann als ikki góðtaka hesa tilgongd, og tí verður málið kært til Løgtingsins Umboðsmann, hvørs uppgáva fyrst og fremst er at halda eyga við almennu umstingini.
Sigur altso John Rajani í fráboðan til fjølmiðlarnar nú seinnapartin.


text:
So hendi tað aftur. Ein vøruvognur drønaði inn í eina mannamúgvu og tveir menn lupu út og stungu frá hond í navni Allah. Kann ikki lata verða við at hugsa um handan Allah. Vænti hann situr í sínum himmali og heldur um høvdið, keddur um, at hasir búrkropparnir hava misbrúkt navn hans og ikki lisið nóg væl uppá í Koranini. Ikki eina ta einastu jomfrúgv til teirra í himmiríki. Nei, eg giti bara.
Men meðan eg gleðist um, at vinir og kenningar hava lýst seg sum “værende i god behold”, í London, kann eg eisini lýsa meg sum “værende i god behold” á Lygnnesi 20.
Ein hervilig terroratsókn hevur herjað kroppin mín, í form av eini fúlari influensu. Mítt besta boð er, at tað hevur verið mannfólkainfluensa...
Eg legðist í songina týsdagin seinnapart, og har lá eg tvey tey næstu døgnini, einans avloyst av einum grulvitúri út á sofuna til kæra sjonvarpskassan, tá børnini vóru løgst. Men,"med ondt skal ondt fordrives”, og tað royndi eg mítt besta at gera, við at blanda mær bæði ein og tveir írskar kaffi trý kvøld á rað. Onki kann sum tað sterka slagið gera enda á fepurinum. Ella, kanska er tað bara tað, at man gloymir fepurin, tá man liggur soleiðis hálvdeyður og hálvfullur á sofuni, mitt í viku.
Tað var ein verri standur. Børnini spurdu hvat vit fingu til døgurða. Eg teskaði, at eg orkaði onki at gera, men at eg kundi vegleiða elsta soninum til, hvussu hann kundi gera. Og tað spældi væl av. Raspaðar, stoktar kotelettir, við kókaðum eplum og grønmeti. Ótrúligt sum døgurði smakkar væl, tá man ikki hevur gjørt hann sjálvur. Hóast man ikki er meir enn hálvlivandi og ikki orkar at sita upprættur við døgurðaborðið. Herðaklapp til hann.
Men tað tók hart uppá sonin at hava staðið fyri hesum sjálvur. Hann orkaði ikki at eta meiri enn helvtina av tí hann plagar, og tá onkur vinur ætlaði at koma forbí, fekk hann at vita, at sonurin fór at leggja seg.
Dagin eftir ótu vit breyð. Triðja dagin var ein øgilig neyð. (Hatta rímaði)
– Ert tú frisk nú mamma?! Vit hava ikki etið døgurða í fleiri dagar!
– Hvat snakkar tú um? Vit hava ikki etið døgurða í ein dag.
– Jaja, men allíkavæl, ert tú ikki frísk nú? Eg kann ikki gera døgurða hvønn dag, eg eri bara 14 ár!
– Tú hevur gjørt døgurða eina ferð! Vit líða onga neyð. Tú má gjarna gera døgurða, okkurt lætt, vit eiga tilfar til lasagnu.
– Huff! Eg kann ikki altíð! Tú ert mamman!
Seinni, sama dag, tá eg lá á sofuni, kom yngsta dótturin inn.
– Tú kanst ikki bara liggja her! Tað er dagur, tá svevur man ikki.
– Eg slangi mær, tað kann man gott. Mamma er ikki heilt frísk enn. Hvar er babba?
– Ehm...hann slangar sær í kamarinum.
– Hví sleppur hann at slanga sær og ikki eg?
– Tí, tú ert mamman!
Spurningurin er, um eg ikki bara skuldi skaffað mær eina burka…


text:
Orð Harrans varir um allar ævir
23.07.2017 - 10:20 - Ásbjørn Jacobsen
Ein sáðmaður fór út at sáa sáð sítt. Lukas 8,5.
Guðs orð er livandi og máttmikið og kann útinna undurverk. Tað kann troysta hin mest vónleysa og ólukkuliga, so at hann aftur kann gerast glaður og troysta á Guðs kærleika og náði. Tað kann reisa hin djúpast falna og gera hann til eitt nýtt menniskja. Og tó mega vit viðganga, at tað eisini mangan kann tykjast so deytt og máttleyst og at virka so lítið.
Tað verður undirvíst í tí í skúlum okkara. Tað verður prædikað í kirkjum okkara. Vit eiga tað í heimum okkara. Vit hoyra tað í útvarpi og sjónvarpi. So at eingin kann av røttum siga, at Guðs orð ikki verður ríkiliga sáað. Tað verður sáað til høgru og vinstru og allar staðir, eins og vit hoyra í líknilsinum um sáðmannin.
Hvussu ber tað tá til, at Guðs orð tykist mangan at bera so lítlan ávøkst?
Onkur vil kanska tveita ábyrgdina frá sær og siga, at tað munnu vera prestarnir, sum hava sína stóru skyld í hesum. Høvdu teir bert prædikað við meira anda og kraft, vildi sæð øðrvísi út, og orðið vildi borið ávøkst.
Tó, eisini áhoyrarin kann hava sína skyld. Og tað, sum Jesus í fyrsta lagi sigur um hetta, er:”Tit geva ikki tí orði, sum tit hoyra, gætur, tí kemur djevulin og tekur tað frá tykkum.” Hetta er tað sáðið, sum fall fram við vegnum, ella á vegin.
Í øðrum lagi sigur Jesus:”Tit lýða ov leysliga á Guðs orð – fara ov lætt um tað, sum tit hoyra. Tað kann nema við kenslurnar, meðan tað verður hoyrt, men skjótt følnar tað og verður at ongum.” Hetta er tað sáðið, sum fall á hellubotn.
Í triðja lagi sigur Jesus:”Tit gera tykkum ónáðir og stríð av mongum, sum køvir tað eina neyðuga, nevniliga at søkja Guðs ríki fyrst og rættvísi hansara, tí at tá skal alt annað verða tykkum givið umframt.” Hetta er tað sáðið, sum fall millum tornir.
Men í fjórða lagi sigur Jesus:”Tit hava hoyrt orðið og tikið við tí. Tit koma til mín í gleði og sorg og lata orðið vera til styrki og leiðbeiningar í lívsins skiftandi lagi. Tit festa røtur og búnast í trúarlívinum.” Hetta er tað sáðið, sum fall í góða jørð.
So er Guðs orð, hóast tað kann síggja vónleyst út til tíðir, kortini livandi og máttmikið, sum skrivað stendur:”Himmal og jørð skulu ganga undir, men orð míni skulu als ikki forganga. Orð Harrans varir um allar ævir.”
Latum okkum øll biðja!
Himmalski faðir! Armir og óverdigir syndarar eru vit, og ikki eru vit verd at lyfta eygum og hondum upp til tín í bøn; men av tí at tú hevur boðið okkum at biðja, vilja vit vera tær lýðin og koma eftir orðum tínum. Vit líta á náðiga lyfti títt, og í Harra várs Jesu Krists navni biðja vit saman við øllum tínum heilagu á jørð, soleiðis sum Jesus Kristus sjálvur hevur lært okkum:
Faðir vár, tú sum ert í himlunum! Heilagt verði navn títt; komi ríki títt; verði vilji tín, sum í himli, so á jørð; gev okkum í dag okkara dagliga breyð; og fyrigev okkum syndir okkara, so sum vit eisini fyrigeva teimum, ið móti okkum synda; og leið okkum ikki í freistingar; men frels okkum frá tí illa; tí at títt er ríkið, valdið og heiðurin um allar ævir! Amen.
Harrans Jesu Krists náði og kærleiki Guðs og samfelag heilaga andans veri við tykkum øllum! Amen.
Emil Olsen, prestur


text:
Compact of Free Association
The Compact of Free Association (COFA) er samgonga ímillum Sambandsríki Amerika og 3 av gomlu hjálondum tess. USA hevur hernaðarligu ábyrgdina fyri oyggjunum, samstundis sum teir lata teimum menningarhjálp og annan búskaparligu fyriskift, m.a. handilssáttmálar við USA. Londini í Compact of Free Association atkvøðir oftast við USA í aðalfundinum í ST. Allar oyggjarnar hava fingið sáttmála um frælsan felagsskap, við USA, sum sær til, at búskaparligur stuðul verður veittur aftur fyri havnarættindi og rættindi til hernaðarliga hjáveru. USA rindar oyggjaríkjunum fyri at varðveita sína hermálsligu støðu í hesum pørtum av Kyrrahavi. Tað merkir eisini, at USA er bundið til at verja oyggjarnar.
Hesi lond - Mikronesiasamveldið, Marshalloyggjar og Palau - hava øll formligt fullveldi, men sáttmálin um frælsan felagsskap tilskilar amerikonskum myndugleikum ávís rættindi og áleggur teimum skyldur á ymsum málsøkjum, eitt nú í uttanríkismálum, verjumálum, fjarskiftismálum og í málum viðvíkjandi útlendingaeftirliti, umhvørvisvernd, fíggjarligum stuðli og gjaldoyra. Tað málsøki, sum USA í øllum trimum londunum hevur tilskilað sær burturav, eru verjumál, sum USA hevur fult ræði á og ábyrgd av. Hóast sáttmálarnir kunnu sigast upp, annaðhvørt við semju millum báðar partar ella einsæris, verða ásetingarnar um verjumál kortini framvegis í gildi í eitt ávíst áramál. Í sáttmálanum við Palau er ein áseting, sum útilokar alt hervald uttan hitt amerikanska, og hon er galdandi í óavmarkaða tíð, ella til londini sínámillum semjast um at seta hana úr gildi. Eitt tættari samband er hinvegin millum USA og m.a. Norðurmarianoyggjar og Guam.


text:
Orð: Dale Oldham
Lag: William J. Gaither
Týtt: Árni Jacobsen
Upprunaheiti: Something worth living for
1. Lívið tómt var og eingin vón,
tyngjandi byrði eg bar.
Tá úr dýpinum rópti eg: „Harri Mín!
Kom gev mær vón, so lívið virði fær!“
Niðurlag: Meiri vón enn í farnu tíð,
meiri enn tað, ið var,
meir enn heimurin bjóða kann
– hann gevur vón, so lívið virði fær.
2. Syndasærdur á oydnum veg,
grøðing tá tørvaði mær,
Jesus kom tá og leskaði mína sál
og gav mær vón, so lívið virði fær.
3. Fyrigivin nú syndin er,
einki nú er, sum tað var.
Sál mín loyst varð í ævir, tá Jesus kom
og gav mær vón, so lívið virði fær.


text:
Tlf. 35 88 88
17. januar 2014
Stóra Detroit motor-shovið hevur hevur júst verið í USA, og er her sum altíð, ein rúgva av bilum at sleva eftir.
Audi kemur við einum nýggjum Suv. Munurin við hesum, er serliga tað, at hann hevur tvær hurðar. Hettar er ein kombination av hybrid o.ø. og koyrur bilurin heili 52,6 km/l .Audi kallar hettar e-tron.
AMG konseptið hjá Mercedes fyllur 50 ár í 2017, og byrja longu nú at fyrireika tað heilt stóra brakið. Mercedes framleiðir verðins kraftigastu 4 cyl motorar, og hevur hesin A-klassin ein 2,0 liturs motor við heili 360 Hk.
Annars hevur bilsíðan hjá Bilmagasinet eina rúgvu av myndum at vísa á, sí allar myndir við at trýsta her
Fleiri tíðindi:


text:
Lestrartíð: Heystskeið: 4 mðr. frá september til og við desember. Várskeið: 4 mðr. frá januar til og við apríl
Umsóknarfreist: Heystskeiðið: januar. Váskeiðið: september
Skúlabyrjan: 4. september
Útbúgvingarstovnur: Føroya Fólkaháskúli
Útbúgvingarstaður: Tórshavn
Umsóknarblað: haskulin@haskulin.fo
Stevna Háskúlans er at vekja ans fyri mentan og máli, søgu og samfelagi, og undirvísingin byggir bæði á tað andaliga, handaliga og skapandi. Háskúlin vil menna og upplýsa, bæði tað einstaka menniskjað og felagsskapin allan.
Lærugreinarnar eru føroyskt, bókmentir, søga og samfelag, sjónleikur, skapandi skriving, málningalist, keramikk, klædnasniðgeving, endurnýtsla, tilevning, glasverkstaður, træsmíð og dreying, landbúnaður og matgerð og at framleiða dokumentar- og stuttfilm.
Eisini er sangur, fimleikur, hagatúrar, havsvimjing, námsferðir og ein rúgva av felagstiltøkum.
Føroya Fólkaháskúli er ein vistarskúli, har tú fært høvi at búgva og virka saman við øðrum ungum úr øllum Føroyum og úr norðurlondum. Næmingagjaldið umfatar vistarhald, undirvísing, tilfar og námsferðir.
Tú skalt vera 16 ár, tá ið farið verður undir skeiðið.
Tekning fer fram við at senda ein teldupost til , við hesum upplýsingum:
1) Navn og eftirnavn
2) Bústað og teldupost
3) Føðingardag og ár
4) Upplýsingar um heilivág fyri sjúku og/ella ovurviðkvæmi.
Síðani verða tit boðin til eina samrøðu, so tit kunnu síggja skúlan, spyrja spurningar o.s.fr.
Endamálið hjá Føroya Fólkaháskúla er ikki at verða próvgevandi, men persónliga mennandi.
Fyrrverandi næmingur skrivar soleiðis:
”Sum so mong onnur ungfólk var eg skúlatroyttur aftan á 10 ára skúlagongd í fólkaskúlanum og tímdi ikki ein tíma aftrat á skúlabeinki. Aftan á at hava pakkað fiskafingrar á Bacalao í eitt hálvt ár, hevði eg fingið nóg mikið og valdi ístaðin at fara á háskúla. Tað havi eg ongantíð angrað.
Satt at siga, so var háskúlin ein uppliving av teimum stóru, og eg haldi so avgjørt, at tíðin á háskúlanum hevur viðvirkað til, at eg eri tann, eg eri í dag. Tað ljóðar kanska eitt sindur uppreklamerað, men eg haldi veruliga, at teir karmarnir og tann øðrvísi tilgongdin til lærdóm, sum eg fekk á háskúlanum, gjørdi, at eg fór at hugsa øðrvísi um samfelagið, mentan og øðrvísi hugsanarhátt.
Eg knýtti vinabond við fólk úr øllum landinum og úr øllum samfelagsløgum. Vit vóru útferðir bæði her heima og uttanlands og fingu góða undirvísing frá kreativum lærarum í kreativum lærugreinum, sum pláss ikki var fyri á praktiska pensumlistanum í fólkaskúlanum. Heimsspeki við Róa Paturssyni, drama, foto og mangt annað.
Millum bestu upplivingarnar var túrurin á Kalsoynni og gongutúrurin úr Mikladali til Trøllanes. Og ikki at gloyma seinu løturnar í køkinum við einum temunni og kjaki um lívsins stóru spurningar“.
Heini Gaard, tíðindamaður KVF.
Føroya Fólkaháskúli - www.haskulin.fo


text:
2014 gjørdist fíggjarliga besta árið hjá Finnur Fríða
Finnur Fríði hevði eitt gott ár í 2014. Úrslitið hjá felagnum P/f Krossbrekka, ið eigur og rekur nótaskipið Finn Fríða, gjørdist eitt avlop uppá 64 milljónir krónur áðrenn skatt í 2014.
Hetta er besta úrslit, sum felagið P/f Krossbrekka hevur havt. Frammanundan var besta úrslitið í 2011, tá úrslitið áðrenn skatt gjørdist 61 milljónir krónur.
Felagið útbetalti 47 milljónir í lønum í 2014.
Eginognin hjá P/f Krossbrekka er nú 47 milljónir krónur, eftir at felagið hevur útgoldið 47 milljónir krónur í vinningsbýti til eigaran P/f Varðin í Gøtu.
Tú kanst síggja øll tølini við at tekna hald av Vinnuvitan.biz. Í løtuni er møguleiki at royna eitt ókeypis royndarhald av skipanini, ring 601200 ella send eini boð á telduposti ella á Facebook.


text:
Yngul- og ætikanningarnar hjá Havstovuni í 2017 eru loknar.
Á Landgrunninum í ár var hitin uppi í sjónum væl hægri enn seinastu árini. Gongdin við feskari sjógvi, ið byrjaði í fjør, heldur fram. Heilt nógv var av plantuæti, og gróðurin hevur verið av tí mesta í vár og higartil í summar. Lítið var av djóraæti, men viðvíkjandi djóraæti er ein broyting hend í fjør og aftur í ár, ið allarhelst er til tað betra, tá hugsað verður um føði hjá fiskayngli. Hóast færri sløg av fiskayngli vórðu veidd enn vanligt, so var sera væl til av eitt nú hvítingsbróðri og nebbasild; toskurin var nakað undir miðal, skrivar Havstovan á síni heimasíðu.
Á Føroyabanka var hitin sum vanligt um 1°C heitari enn á Landgrunninum, og eins og aðrastaðni var sjógvurin nakað feskari enn í fjør. Væl minni var av plantuæti enn á Landgrunninum, meðan hampuliga nógv var av djóraæti. Lítið var av fiskayngli kanska sæð burtur frá nebbasild, og yngulin var yvirhøvur smáttfallandi.
Yngulkanningar eru afturvendandi og hava til endamáls at kanna ta pelagisku vistfrøðina undir Føroyum á sumri, t.e. hita, salt, tøðsølt, gróður, djóraæti og fiskayngul. Við støði í hesum fæst ein fatan av liviumstøðum og útlitum hjá eitt nú fiski og sjófugli.


text:
Møguleiki at royna nýggja Fleyr búnan
Seinasta kappingarár høvdu limir felagsins møguleika at ogna sær vælumtóktu "hettutroyggjurnar". Í ár verður møguleiki at ogna sær ein nýggjan venjingarbúna (langar buksur og jakka). Møguleiki verður at passa búnarnar til venjingina týsdagin 4. oktober til vanligu venjingarnar (í Gundadalshøllini kl. 16.00-22.00). Kostnaðurin fyri búnarnar verður kr. 450 fyri børn og kr. 500 fyri vaksin. Møguliga verður ein lítil eyka kostnaður, um íðkarin ynskir navn sítt prentað á búnan.
Vónandi verður tikið væl ímóti búnunum, sum fara at gera Fleyr meira eyðsýnd í Havnini. Nakrir sponsorar koma at standa á búnanum eisini.


text:
- Tíðindi, mentan og ítróttur
Fiskidagar: Flestu bólkar fáa minni enn triðing
Hóast fiskidagarnir bara eru ásettir til nýggjárs, er ikki talan um ein triðing av fiskidøgunum í hesum fiskiárium.
Grundarlagið er fyrstu fýra mánaðir í seinastu fimm fiskiárunum, aftur til 2011-2012.
Tað er, hvussu nógvir dagar av brúktu fiskidøgunum eru brúktir hesar mánaðir.
Minni enn ein triðingur
Í flestu bólkum er talið minni enn 33 prosent.
Trolarar fáa 29 prosent av brúktu fiskidøgunum í miðal seinastu fimm árini á innaru leiðini og 35 prosent á ytru leiðunum.
Stóru línuskipini fáa 36 prosent, útróðrarbátar millum 15 og 40 tons fáa 31 prosent, stóru línubátarnir, sum royna við línu, fáa 32 prosent, trolbátar fáa 20 prosent, og teir smáu útróðrarbátarnir fáa 32 prosent.
Hetta gevur 414 færri dagar enn ein triðing av fiskidøgunum í hesum fiskiárinum.
Høgni Hoydal, landsstýrismaður, hevur lagt uppskot fyri tingið um fiskidagar frá 1.september til 31.desember í ár.
Fiskivinnuskipan 1. januar
1.januar 2018 ætlar landsstýrið, at nýggj fiskivinnunýskipan er komin. Hvat tá kemur í staðin fyri fiskidagarnar er ógreitt enn.
Men kvoturnar skulu í hvussu so er bíða til 2019.
Dagarnir, sum í hesum fiskiárinum vórðu settir til viks at brúka hjá fiskiførum, sum skerjingarnar í fiskidøgunum raka meinast, minka niður í ein triðing av tí, teir hava verið hetta seinasta heila fiskiárið.
Høgni Hoydal sigur í viðmerkingunum um uppskotið, at gýtingarfriðingarnar av toski verða endurskoðaðar.
Krav verður sett um skiljirist í trolinum, tá roynt verður beinleiðis eftir upsa.
Landsstýrismaðurin ætlar eisini í samráði við Havstovuna og vinnuna at endurskoða friðingina á ungfiskaleiðum og taka stig til vísindaligar royndir á stongdum leiðum.
Lógaruppskotið hjá Høgna Hoydal um fiskidagar frá 1.september til nýggjárs hevur ikki verið til ummælis, heldur ikki í Fiskivinnuráðnum.
Fiskivinnumál verða bara løgd fyri Fiskivinnuráðið, tá landsstýrismaðurin heldur tað hava týdning fyri málsviðgerðina, sigur Høgni Hoydal.
Ikki til hoyringar
Eins og árini frammanundan hevur uppskotið ikki verið í Fiskivinnuráðnum til hoyringar.
Men landsstýrismaðurin hevur tilmæli frá Havstovuni og Fiskidaganevndini, tá hann ger uppskotini um fiskidagar.
Fyrsta viðgerð verður í tinginum hósdagin. Uppskotið skal verða avgreitt í tinginum 18.august.
Sí eisini


text:
Dagfinn Olsen 20.04.2017 (23:17)
IS tekur ábyrgdina av yvirganginum í París
Óváttað tíðindi vilja vera við at Islamiskur Statur nú sigur seg taka ábyrgdina av skotbardaganum í París í kvøld. Hetta skriva altjóða miðlar.
Sambært DR, so er tað tíðindastovan Amaq, ið veit hesi tíðindi, og verður tíðindastovan mett at hava tætt samband vð IS.
Le Figaro veit at siga, at maðurin, ið framdi atsóknina, er úr Belgia, og at belgisk løgregla nú eisini kannar málið.
Heim hansara í Seine-et-Marne verður nú ransakað.
Nýggjastu tíðindi vilja verða við, at umframt at ein løgreglumaður og skotmaðurin eru deyðir, og tveir løgreglumenn særdir, so varð eisini eitt ferðafólk rakt av skotum, og hevur skaða í eina knænum. Talan sigst vera um kvinnu, men tjóðskapur hennara er enn ikki komin fram.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Innbjóðing
Skeið í húð og andlitsrøkt fyri kvinnur við krabbameini 12. januar 2011: ”Look good feel better”. Krabbameinsfelagið skipar aftur fyri ókeypis skeiði
Vit runnu fyri 25.800
9. oktober skipaðu Bót til Bata, Bragdið og Kvinna fyri Renn fyri bróstinum. Yvir 500 kvinnur møttu upp, umframt nøkur børn og einstakir menn.
Fleiri krabbameinsviðgerðir í Føroyum
Ætlandi fer Landssjúkrahúsið eftir ársskiftið at bjóða nýggjar kemoviðgerðir til krabbameinssjúklingar. Hetta merkir, at umleið 30 føroyskir sjúklinga
60.000 kr. frá Stjørnuni
Í sambandi við hondbóltsdystin sunnudagin millum Stjørnuna og VB, handaði Stjørnan Krabbameinsfelagnum 60.000 kr í stuðli.
Hugnaløta fyri tey, ið hava ella hava haft móðurmerkjakrabba.
Bólkurin fyri tey , ið eru skorin fyri móðurmerkjakrabba, fer nú aftur at hittast til prát og hugnaliga samveru. Hetta verður mikukvøldið 24. november
Bente Klarlund Pedersen rørdi við 200 fólk
Tað var ein sera vælupplagdur yvirlækni og professari, sum við góðum grundgevingum og greiðum boðskapum sannførdi áhoyrarafjøldina á Hotel Føroyum um,
Føroysk umboðan í ECL
Jákup N. Olsen formaður í Krabbameinsfelagnum er valdur í aðalnevndina fyri evropeiska felagskapin “Association of European Cancer Leagues” (ECL)
Seinasta freist at melda til temadagin!
Seinasta freist at melda seg til temadagin um rørslu og fyribyrging er nú hósdagin 4/11 kl. 15.00.
Bert fyri menn
Mánakvøldið 8. novembur kl. 19.00 hittist bólkurin fyri menn, ið hava ella hava havt prostatakrabba. Hetta verður í hølunum hjá Krabbameinsfelagnum á
Stuðul og sorgbólkar fyri børn, ung og vaksin
Krabbameinsfelagið skipar allatíðina fyri stuðli, ráðgeving og sjálvhjálparbólkum fyri krabbameinssjúklingar og avvarandi. Lesið her um tey tilboð, ið
Hugnaløta fyri foreldur og børn
Hóskvøldið 28. oktober 2010 kl. 18.00 skipar foreldrabólkurin hjá Krabbameinsfelagnum fyri hugnakvøldi, har høvi verður at hittast til prát og hugnali
Skeið í húð- og andlitsrøkt
Innbjóðing: ”Look good feel better”. Krabbameinsfelagið fer aftur nú at skipa fyri ókeypis skeiði í andlitsrøkt og at leggja make upp. Skeiðið er fy
Stjørnan vil vinna á bróstkrabba
Í kvøld, týskvøldið 19/10-2010, klokkan 19.00 leikar Stjørnan móti Kyndli á heimavølli. Allar inntøkur av atgongumerkjasølu fara óskerdar til stríðið
Temadagur: Rør teg og fyribyrg sjúku!
Krabbameinsfelagið og Havnar Svimjifelag skipa fyri einum temadegi um rørslu og fyribyrging. Fokus verður sett á, hvussu rørsla kann vera týðandi tátt
Dagur fyri teg, sum hevur mist makan
Tað kann vera sera trupult at koma gjøgnum sorgina, tá ein missir makan av eirindaleysari sjúku. At hitta onnur í somu støðu, kann lætta um tunga arbe
Vit taka minni sól
Gallupkanning gjørd í september 2010 er greið ábending um, at føroyingar taka minni sól (solarium), enn fyri trimum árum síðani. Í 2007 tók meiri enn
Hugnaløta fyri kvinnur 29. septembur
Bólkurin fyri kvinnur, sum hava ella hava havt krabbamein í undirlívi, fer nú aftur at hittast til prát og hugnaliga samveru. Á skránni verður prát,
Tak framløguna um prostatakrabba niður
Framløgan hjá Johan Poulsen, yvirlækna og urologi á tiltakinum um prostatakrabba, er nú tøk at taka niður her á heimasíðuni.
Undurlív av bakkastokki
Fleiri ungar kvinnur fara í næstum út at eggja øðrum ungum kvinnum at lata seg koppseta ímóti lívmóðurhálskrabba. Hetta fara tær at gera, har tey ungu
Renn fyri bróstini 2010
Oktober er bróstkrabbamánaður og tískil skipar Bót til Bata saman við Kvinnu og Bragdinum fyri stórari renning tann 9. oktobur.


text:
Havtaska
Havtaska (frøðiheiti - Lophius piscatorius) er ein fiskur, ið livir á grunnum. Havtaska kann gerast 200 cm long, men er vanliga styttri enn 100 cm. Hon er funnin á 20-1800 metra dýpi í øllum Atlantshavi. Havtaska hevur teinar á høvdinum, sum líkjast agni, sum hon lokkar annan fisk til sín við. Tá ið ein fiskur er nóg nær, letur havtaskan kjaftin upp og gloypir honum. Havtaska verður veidd vinnuliga. Havtaska hevur stórt, breitt og flatt høvd, við stórum og breiðum kjafti. Sporlið er nakað flatt fremst og meira rundligt aftari. Tveir stórir beinnaddar eru aftanvert eyguni. Tríggjar høgar stengur eru á bakinum, tann fremsta er heilt fram móti gronini. Henda stongin hevur ein skræðulepa við ljósgagni á toppinum, og hann verður brúktur at lokka fong til sín. Onnur stongin er beint aftan fyri hesa stongina. Triðja stongin er á nakkanum. Mitt á bakinum millum uggafjaðrarnar er ein lítil fjøður við 3-4 teinum, og hetta alt er fremsta ryggfjøðurin. Aftara ryggfjøðurin er oman á sporlinum, og ein gotfjøður undir. Tær eru umleið eins til støddar. Sterturin er lítil, tykist samanfallin og trevsutur. Hon hevur stórar uggafjaðrar, ið sita frammanvert miðjuna. Búkfjaðrarnar eru smáar og eru tætt saman. Tær sita mitt undir øsinum og venda nakað ímóti síðunum og minna um føtur.
Tenninar eru nógvar, óregluligar, væl atskildar, langar og klænar, spískar og hvassar, afturábendar. Tær eru ójavnar í stødd, og í undirkjaftinum í mest sum tveimum røðum. Hon hevur smá eygu, sum sita nakað tætt saman. Roðsla er eingin. Táknaopini eru smá, eitt hvørjumegin aftan fyri og mest sum undir uggafjaðrunum. Fram við síðunum allan vegin runt kroppin eru smáir, trevsukendir skræðulepar. Hon er nakað broytilig eftir umstøðunum, men vanliga er hon einlitt brún og sprøklut, dimmari ella ljósari, viðhvørt við reydligum farra. Gráhvít er hon undir búkinum. Royggið er gráhvítt.


text:
At stuðla
Bøn
Tað er av alstórum týdningi, at tey sum eru farin út í Harrans tænastu, verða hildin uppi við bønum.
Á heimasíðuni sæst hvør er úti í missión.
Fíggjarligur stuðul
Fíggjarligur stuðul kann latast umvegis heimasíðu okkara ella á konto hjá OM Føroyum í Eik, konto nr. 9181-426.219.2. Um stuðulin er til eitt ávíst arbeiði ella ein ávísan persón, má hetta viðmerkjast.
Gud arbeiður gjøgnum tínar gávumildu gávur, so OM er ført fyri at spreiða evangeliið til fólk, og síggja lív og samfeløg umbroytast. Takk fyri títt trúfasta samstarv.
Bundin til gott umsjónarstarv
At taka eina avgerð um at geva er týdningarmikið. OM nýtir tínar gávur á ein skynsaman og strategiskan hátt til at boða gleðiboðskapin um Jesus Kristus um allan heim.
Endamál okkara er at eggja og hjálpa menniskjum at boða kærleika Guds til menniskju kring allan heim. OM strembar eftir at styrkja kirkjur og samkomur, serliga í økjum, har Kristus er minst kendur.
Allastaðni har tað er møguligt, arbeiðir OM saman við staðarbundnu samkomuni/kirkjuni, har vit eggja og stuðla teimum trúgvandi á staðnum. Har, sum eingin kirkja ella samkoma er, royna vit at planta hesar.
Gerst limur
Tú kanst eisini stuðla við at gerast limur í OM Føroyum her ella við at skriva okkum ein teldupost á info.fo@om.org
Limagjaldi er 150 kr. fyri einstaklingar og 250 kr. fyri hjún.


text:
Vit kvukku við, tá vit sóu, at Miðflokkurin ikki luttekur í ”høvuðskjakinum”. Tó eru vit sjálvsagt glað fyri, at Ung fyri Miðflokkin er í við kjakinum við onnur ungmannafeløg.
At útiloka Miðflokkin svarar til, at skipa fyri almennum kjaktiltaki um blokkin - uttan umboð fyri Tjóðveldi ella Sambandið!
Hví man Sjúrður útihýsa Miðflokkin úr kjakinum. Er hann bangin fyri greiðari talu? Bangin fyri mótspæli?
Øllum kunnugt er mótstøða móti fosturtøku eitt av aðalmálum Miðflokksins, og at Sjúrður Skaale tilvitað frávelur luttøku Miðflokksins er einki annað enn undrunarvert.
Møguliga heldur Sjúrður, at hann setur dagsskránna í fosturtøkumálinum. Sjúrður veit helst ikki, at Miðflokkurin áhaldandi hevur haft málið frammi, við millum annað sjey lógaruppskotum og nýggju skrivligum fyrispurningum á Løgtingi, umframt at UfM eisini hevur varpað ljós á fosturtøku við kjakum og tiltøkum.
Tað verður spennandi, tá Sjúrður, sum við donsku peningajáttan síni úr Fólktingi rekur politikk í Føroyum, tekur stig til kjaktiltak um blokkin – uttan luttøku úr Tjóðveldi!
Miðflokkurin á Løgtingi


text:
SUPERNOVA vøkur endurskin
03-11-2017
Saman við Betri Trygging hava vit fingið framleitt nýtt slag av endurskini, sum vit kalla SUPERNOVA.
Vit hava kannað gjølla - millum annað við fokusbólki - hvat ungdólk halda skal til, fyri at tey skulu tíma at brúka endurskin. Úrslitið frá hesum kanningum gjørdist fýra rundar brosjura í svørtum, hvítum, gráum og skríggjandi gulum liti, sum vit rópa Supernova.
Ætlanin við Supernova er at fáa fleiri at brúka endurskin. Supernovu-endurskin eru øðrvísi prýðilig, samstundis sum tey gera fólk til gongu sjónlig í myrkri.
Gurilla hevur sniðgivið ársins Supernova
Unga listakvinnan og grafiski sniðgivin, Guðrið Syderbø, hevur sniðgivið og sett dám á Supernovu. Guðrið virkar ofta undir listanavninum, Gurilla, og starvast dagliga sum grafikari. Men hon er eisini kend kend fyri forkunnugu plakatir sínar, ið hon hevur sýnt fram á listaframsýningum. Hon hevur sniðgivið tey fýra postkortini, ið supernovu-endurskinini eru fest á. Talan er um brossjur við nál, sum kunnu festast á jakkar ella buksur, so tú sæst í vetrarmyrkrinum.
Send Supernova sum postkort
Ein supernova er ein stjørna, sum brestur. Ljósið frá eini supernovu lýsir klárt og sæst langt frá. Tað sama ger eitt endurskin. Eins og ein supernova, ið sendir sítt bjarta ljós ígjøgnum eina heila stjørnubreyt, ber eisini til hjá tær at senda ársins Supernovuendurskin við postinum til ein vin, sum tey ynskja skal síggjast væl í ferðsluni og føroyska vetrarmyrkrinum. Skriva navn og bústað á kortið og koyr í postkassan - tað er ókeypis.
Mynd av baksíðu.
Móti í myrkri – Mótaframsýning í parkeringskjallarunum í SMS
18. oktober varð skipað fyri øðrvísi mótaframsýning í SMS við nýggja vetramótanum frá handlunum í SMS sett saman við nýggju endurskininum. Hetta fyri at vísa, hvussu tey kunnu nýta nýggju endurskinini sum accessory ella tilhoyr til klæðir.
Allur parkeringskjallarin í SMS var myrkalagdur, og kjallaragólvið varð eitt langt catwalk. Billyktirnar frá einum bili var einasta ljóskeldan til framsýningina. Antony Charles diskaði. Aftaná mótaframsýningina var ókeypis goodie-bag og okkurt til matna. Eini 3-400 ungfólk høvdu leitað sær í p-kjallaran í SMS. Lýst varð við mótasýningini á Instagram.
'Limited edition' mótablað
Somuleiðis hevur víðakendi myndamaðurin Benjamin Rasmussen tikið myndirnar til átakið, samstundis sum eitt mótablað í avmarkaðari nøgd er prentað við vørku myndunum hjá Benjamini av Supernovaendurskininum. Hetta mótablaðið verður tiltaks á somu støðum sum endurskinini eru tiltaks. Sí mótablaðið her.
Sjálvt átakið fer ikki at vera serliga sjónligt í siðbundu miðlunum, tí har eru tey ungu ikki longur. Hinvegin verður átakið fyri tað mesta virkið á Instragram, Snapchat og á Facebook síðunum hjá Betri Ung og Betri Tannár.
Supernova kring landið
Supernova fæst ókeypis í avmarkaðari nøgd her:
Tórshavn:
Vero Moda, Skálkur, Sportigan, Bob and Marilyn’s Suitcase, Ráðið fyri Ferðslutrygd og Ungdómsdeildin hjá Betri í Sverrisgøtu
Saltangará: Vero Moda, Skálkur, Sportigan og Betri
Klaksvík: JAP, Cheap og Betri
Vágar: Sorella og Betri í Miðvági
Sandoy: Lonin í Skopun og Betri á Sandi
Suðuroy: Toystovan í Vági og Betri á Tvøroyri
« Aftur


text:
Sum skilst á Listablogginum, so hevur leiðslan og nevndin í Kringvarpinum skorið burtur mentanarsendingina Reflektión, ið hevur verið send í sjónvarpinum seinasta árið. Tað undrar meg ikki, tí, at tá ið um mentanarsendingar í KVF ræður, so tykist herrópið at vera: ongi mentanartíðindi eru góð mentanartíðindi. Hvør er grundgevingin hjá KVF ikki at senda Reflektión aftur? Er tað tí, at ein nýggj sending skal koma í staðin? Ella er grundin, at ongin mentanarsending skal gerast í KVF, sum hevur eitt sindur av biti í? Skulu vit bara hoyra ein tøkning siga: “Vit hava hoyrt … og nú fara vit at hoyra …”? Ella sendingar, har onkur í sínum gerandiseinsemi ringir til ein telefonsvarara og ynskir sær eitt lag? Slíkar virðisleysar sendingar verða ikki prioriteraðar burtur. Tær jabba og mjóma ár um ár, meðan góðar mentannarsendingarnar sjáldan liva meir enn eitt ár, so skifta tær antin hamin, vertin ella hvørva tær av supputunnu kringvarpsskránni.
Vit eru nøkur, sum halda, at mentanarsendingar av tí slagnum, sum veruliga grava eitt sindur niður um svørðin, eru gull verdar fyri samfelagið og fyri føroyska siðmentan. Tað tykist so, at stýrið og stjórin í Kringvarpinum hava eina aðra fatan – eina fatan, sum er í beinleiðis stríð við public service sáttmálan, sum Kringvarpið SKAL (royna at) halda.
Eg kann her koma við einum uppskoti um, hvussu KVF kann spara nakrar pengar, sum kunnu fara til at gera góðar mentannarsendingar um listina, ið verður dyrkað her á landi. Í KVF eru tvær tíðindadeildir. Hendir okkurt í Tinginum ella aðrastaðni, fara menn og kvinnur frá báðum tíðindadeildunum á staðið og gera sama innslag – annað til eyguni og hitt til oyruni. Er tað neyðugt at hava tvær tíðindadeildir við knøppum 25 tíðindafólkum, sum gera dupultarbeiði. Hví ikki hava eina tíðindadeild fyri SVF og ÚF, sum samstarvar og fer í dýpdina á samfelagsevnum, og sum vísa, at hesi arbeiða saman. Eg haldi ikki, at leiðslan og stýrið hevur gjørt sær greitt, at sjónvarp kann okkurt, sum útvarp ikki kann og øvugt.
Sendingin í DR, ið eitur Deadline er ein sending, sum KVF átti at hugt nærri eftir. Har hava tey eina góða tíðindasending sjónvarpinum, ið viðger eitt evni, sum er upp í tíðini. Tá ið sendingin er liðug verður farið í dýpdina í evninum í útvarpinum. Soleiðis gongur sjónvarp og útvarp hond í hond.
Ein mentanarsending eftir slíkum leisti, hevði verið ótrúliga gagnlig fyri mentanarupplýsingina og public service skyldurnar hjá Kringvarpi Føroya.
Kringvarp Føroya hevur ein týðandi leiklut sum miðlari og skapari av føroyskari mentan. Stovnurin hevur somuleiðis stóran týdning fyri fólkaræðið í landinum, tí hann í virksemi sínum varpar ljós á samfelagsviðurskifti og elvir til kjak. Fyri at tryggja, at Kringvarp Føroya røkir raðfestar public service-skyldur, gera Mentamálaráðið og Kringvarp Føroya henda sáttmála.
Soleiðis stendur skrivað á heimasíðu Kringvarpsins, men í verki dugi eg ikki at síggja, at hesin sáttmáli millum Mentamálaráðið og Kringvarpið verður hildin. Eg veit, at onkur sigur: “Íðan, vit gera onkra mentanarsending.” So er, men hvørja ferð vetrarskráin byrjar, verður kjakað um, hví ongin mentanarsending kemur í vetur. Ætla Kringvarpið og Mentamálaráðið at halda sína skyldu mótvegis tí partinum av Føroya fólki, sum dámar at síggja listina verða dyrkaða millum menniskju, so fáa vit eina góða mentanarsending eisini hetta kringvarpsárið.
omr